title: Flavia Pennetta

text: Australian avoimissa 2014 Pennetta eteni puolivälieriin, jossa hävisi Kiinan Li Nalle. Dubaissa hän pääsi puolivälieriin. Maaliskuussa pelatussa Indian Wellsin turnauksessa Pennetta saavutti turnausvoiton voitettuaan välierissä maailmanlistan kakkosen, Li Nan ja loppuottelussa maailmanlistan kolmosen, Agnieszka Radwańskan. Ranskan avoimissa hän hävisi toisella kierroksella Johanna Larssonille ja Wimbledonissa toisella kierroksella Lauren Davisille. Yhdysvaltain avoimissa hän pääsi puolivälieriin, jossa hävisi Serena Williamsille. Kauden päättäneessä Sofian turnauksessa hän hävisi loppuottelussa Andrea Petkovicille.


title: Flavia Pennetta

text: Australian avoimissa 2015 Pennetta hävisi avauskierroksella Camila Giorgille. Dubaissa hän eteni puolivälieriin häviten siellä Caroline Wozniackille. Maaliskuussa hän voitti Indian Wellsin turnauksessa toiseksi sijoitetun Marija Šarapovan neljännellä kierroksella, mutta hävisi puolivälierissä Sabine Lisickille. Ranskan avoimissa hän hävisi neljännellä kierroksella Garbiñe Muguruzalle. Wimbledonissa hänen pelinsä päättyivät avauskierroksella Zarina Diasia vastaan. Yhdysvaltain avoimissa hän saavutti uransa ensimmäisen Grand Slam -mestaruuden voitettuaan loppuottelussa maannaisensa, Roberta Vincin. Loppuottelun jälkeen Pennetta kertoi lopettavansa uransa tämän kauden jälkeen.


title: Kiljumerikotka

text: Kiljumerikotka ("Haliaeetus vocifer") on Afrikassa elävä petolintu. Kiljumerikotkan lempinimi on "Afrikan ääni", koska sillä on tapana heilauttaa päänsä taaksepäin ja kiljahtaa äänekkäästi.


title: Kiljumerikotka

text: Muuten ruskealla kiljumerikotkalla on valkoinen pää, rinta ja pyrstö. Nokan tyvi on väriltään keltainen, mutta nokan kärki on musta.


title: Kiljumerikotka

text: Kiljumerikotkan ruumiin pituus on keskimäärin 63–77 cm ja siipienväli 190–240 cm. Koiraat ovat naaraita pienikokoisempia, sillä koiraan paino on noin 1,9–2,5 kg, kun taas naaras painaa 3,2–3,6 kg.


title: Kiljumerikotka

text: Saharan eteläpuolinen Afrikka, Senegalista ja Etiopiasta etelään. Se on tavattu satunnaisesti Egyptissä. Lajin elinympäristön ala on 17 miljoonaa neliökilometriä ja maailman populaation koko on 100 000–1 000 000 yksilöä.


title: Kiljumerikotka

text: Rannikkoseudut, joet, tekojärvet, joenvarsimetsät, suot ja mangrovealueet.


title: Kiljumerikotka

text: Pesä on järeässä puussa ja se on rakennettu oksista ja risuista. Pesä voi olla käytössä useita vuosia. Naaras munii 1-3 munaa, joita haudotaan 42-45 vrk. Naaras hoitaa haudonnan lähes kokonaan yksin. Poikaset ovat lentokykyisiä 10–11 viikon ikäisinä.


title: Kiljumerikotka

text: Lähinnä kalat, mutta myös haaskat, nisäkkäät ja vesilinnut. Kiljumerikotkat jahtaavat myös muita lintuja ilmassa ryöstääkseen niiden saaliit.


title: Havaijinenglanti

text: Havaijinenglanti on Havaijilla puhuttava englannin kielen murre, joka on havaijin ohella Havaijin osavaltion virallinen kieli. Havaijinenglanti on eri asia kuin Havaijin pidginenglanti.


title: Havaijinenglanti

text: Havaijinenglannilla on kirjakieli ja sitä käytetään havaijilaisissa aikakaus- ja sanomalehdissä.


title: Preeriapöllö

text: Preeriapöllö ("Athene cunicularia") on pienikokoinen Meksikossa ja Keski-Amerikassa esiintyvä pöllölintu.


title: Preeriapöllö

text: Pituus 19–25 cm, siipiväli 51–61 cm, paino 120–250 g.


title: Preeriapöllö

text: Etelä-, Keski- ja Pohjois-Amerikka, lukuun ottamatta Alaskaa ja Pohjois-Kanadaa.


title: Preeriapöllö

text: Aavikot ja puoliaavikot, preeriat, tasangot, ruohomaat, pellot, laitumet ja asutut seudut.


title: Preeriapöllö

text: Sukukypsä noin 1-vuotiaana. Emo munii 6–11 munaa, joita se hautoo 28–20 vrk.


title: Preeriapöllö

text: Lähinnä selkärangattomat eläimet, myös pikkunisäkkäät, sammakkoeläimet ja matelijat.


title: Silmäripset

text: Silmäripset ovat silmäluomien reunoissa kasvavat karvarivistöt. Silmäripset kasvavat sekä yläluomessa että alaluomessa ja niitä kutsutaan ylä- ja alaripsiksi. Yläripset ovat pidemmät kuin alaripset. Silmäripsien tehtävänä on suojata silmiä ja vähentää silmien kuivumista.


title: Silmäripset

text: Silmäripset on monilla nisäkkäillä kuten ihmisellä sekä joillain linnuilla kuten strutsilla, mutta ei matelijoilla. Ripset kasvavat yleensä koko eliniän. Ihmisten ripsiä meikataan ja pidennetään keinotekoisesti. Eräät sairaudet voivat aiheuttaa ongelmia ripsien kasvulle.


title: Silmäripset

text: Silmäripsien avulla voi havaita silmän lähelle joutuneet roskat, hyönteiset ja muut haitalliset asiat, jotta silmät voi nopeasti suojata sulkemalla ne. Silmäripset estävät myös silmiä kuivumasta vähentämällä ilmavirtaa silmän ympärillä ja estämällä haihtumista. Ihmisen ja muiden nisäkkäiden silmäripset ovat siitä syystä pituudeltaan tarkalleen 1/3 silmän leveydestä – sitä pitemmät tai lyhyemmät ripset eivät ole yhtä tehokkaita ilmavirran pienentämisessä ja pölyn torjumisessa.


title: Silmäripset

text: Ihmisen silmäripsen elinkaaressa on kolme vaihetta, kuten muillakin karvoilla, mutta sen kasvukausi on suhteellisen lyhyt. Uusi ripsi kasvaa karvatupesta aluksi 30–45 päivän ajan. Sen jälkeen sen kasvu loppuu 2–3 viikon välivaiheen aikana. Ripsi pysyy tiukasti kiinni vielä noin 100 päivän ajan ennen löystymistä ja putoamista. Sen jälkeen sen tilalle kasvaa uusi ripsi. Silmäripsiä kasvattava solukko ei reagoi useimpiin mieshormoneihin eikä näin olen puberteetti-iällä ole vaikutusta ripsien kasvuun eikä väriin.


title: Silmäripset

text: Luomenreunan tulehdus eli blefariitti saattaa aiheuttaa silmäripsien putoamista ja kasvun heikkenemistä. Sairaus liittyy usein atopiataipumukseen. Monet vakavat infektiotaudit, sisäerityshäiriöt, pahanlaatuiset kasvaimet, vammat ja myrkytykset sekä psykiatriset häiriöt ovat mahdollisia syitä sekä silmäripsien että kulmakarvojen täydelliseen puuttumiseen eli "madaroosiin".


title: Silmäripset

text: Silmäripsiä voidaan tummentaa ja tuuhentaa kauneudenhoitotuotteilla kuten ripsivärillä, ja niitä voidaan käsitellä kestovärjäyksellä tai ripsentaivuttimella. Pientä ripsiharjaa käytetään ripsivärin levittämiseen tasaisesti ja ripsien pitämiseksi erossa toisistaan. Toisinaan käytetään myös tekoripsiä, jotka liimataan omien ripsien tyveen. Tekoripsiä käytettiin Englannin yläluokan keskuudessa jo 1860-luvulla.


title: Rosvohaukka

text: Rosvohaukka ("Polyboroides typus") on afrikkalainen petolintu.


title: Rosvohaukka

text: Höyhenpeite on yleiskuvaltaan harmaa. Alapuoli mustan ja valkean juovikas. Naama on keltainen ja höyhenetön ja jalat ovat pitkät ja keltaiset. Siivet ovat leveät ja harmaat, isojen mustien täplien kirjavoimat.


title: Rosvohaukka

text: Pituus 65-100 cm Siipiväli 160 cm Paino 555-950 g


title: Rosvohaukka

text: Saharan eteläpuolinen Afrikka.


title: Rosvohaukka

text: Trooppisten metsien reunamat ja puustoiset savannit.


title: Rosvohaukka

text: Emo munii 1-3 munaa, joita haudotaan 5 viikkoa.


title: Rosvohaukka

text: Pienet nisäkkäät, liskot, linnut ja öljypalmun pähkinät. Nimensä mukaisesti se ryövää kutojien ja pääskyjen pesistä poikasia.


title: Tuomari Nurmio ja Köyhien ystävät

text: Tuomari Nurmio ja Köyhien Ystävät oli suomalainen rock-yhtye, joka toimi 1970-luvun lopussa. Yhtyeen hajoamisen jälkeen sen jäsenet Tuomari Nurmiota lukuun ottamatta perustivat Agents-yhtyeen, joka toimii yhä.


title: Tuomari Nurmio ja Köyhien ystävät

text: Tuomari Nurmio julkaisi ensimmäisen singlensä vuonna 1979 Orpojen tuki -studioryhmän kanssa. Hän saavutti kappaleensa "Valo Yössä" avulla julkisuutta ja etsi nyt itselleen yhtyettä. Dave Lindholm kuuli tämän ja esitteli Nurmiolle silloisen roudarinsa Esa Pulliaisen, jonka tiesi taitavaksi kitaristiksi. Nurmio ja Pulliainen lyöttäytyivät yhteen. He löysivät rumpaliksi Takasen ja basistiksi Etholénin, jolloin bändi oli valmis ja sai nimekseen Köyhien Ystävät.


title: Tuomari Nurmio ja Köyhien ystävät

text: Yhtyeen ainoa studioalbumi, "Kohdusta Hautaan" julkaistiin vuonna 1979. Se koostuu pääosin Nurmion sävellyksistä tai suomennoksista. Albumi menestyi hyvin , ja sen jälkeen lähdettiin kiertämään Suomea. Pian yhtye hajosi kuitenkin musiikillisiin erimielisyyksiin. Nurmio etsi uudet soittajat ympärilleen ja perusti Viides kolonna -yhtyeen, joka edusti hänen uutta, kokeilevaa linjaansa. Loput jäsenet perustivat Pulliaisen johdolla Agents-rautalankayhtyeen.


title: Manglish

text: Manglish on Malesiassa puhuttava englannin kielen murre. Se on lähintä sukua Singaporen englannille singlishille. Käytännössä manglish ja singlish ovat toistensa kaltaiset ja suurimmat erot rajoittuvat slangisanoihin.


title: Manglish

text: Niin manglishin sanastossa kuin kieliopissa on vaikutteita malaijin kielestä. Vaikutteita on myös muun muassa mandariinikiinasta, kantoninkiinasta ja tamilista.


title: Manglish

text: Manglishissä on useita malaijista lainattuja partikkeleja, joita ei muissa englannin murteissa esiinny. Kuuluvin partikkeli on "lah", joka puhuttaessa liitetään lauseitten loppuun. Niitä käytetään myös manglishissä ainoastaan puhekielessä. Myös sanastossa on joitakin eroja. Puhujan aksenttiin vaikuttaa puhujan etninen tausta, joten käytännössä kielen ääntäminen ja käyttö vaihtelee sen mukaan onko puhuja kiinalainen, malaiji vai intialainen.


title: Manglish

text: Malesian ainoa virallinen kieli on malaiji, mutta manglishia puhutaan laajalti. Erityisesti kiinalainen väestö käyttää englantia. Mediassa pyritään käyttämään brittienglantia.


title: Manglish

text: Sanajärjestys voi usein poiketa muista englannin murteista. Esimerkiksi kiinan kielestä on omaksuttu tapa aloittaa lauseet lauseen puheenaiheella, riippumatta siitä, kuuluuko se sinne englannin kieliopin mukaan.


title: Manglish

text: Käytetään lauseiden lopussa varmentamaan toteamusta (samoin kuin 'of course'), ja yleensä loppuu huutomerkkiin.


title: Manglish

text: Käytetään lauseiden lopussa varmentamaan toteamusta, mutta pehmeämmin kuin lah.


title: Manglish

text: Käytetään annettaessa jotain jollekulle.


title: Manglish

text: Käytetään ilmaisemaan kysymystä, erityisesti epäilevällä sävyllä.


title: Manglish

text: Ilmaistaan, että jokin asia on tapahtunut.


title: Manglish

text: Käytetään lauseen lopussa kun kysymys on retorinen, toisin kuin 'meh'.


title: Manglish

text: Käytetään myös ilmaisemaan, että kysymys on aito.


title: Manglish

text: Lisäksi jotkut ihmiset käyttävät sitä viitatessa aiheeseen ennen sen esittelyä (varsinkin tehdäkseen kielteisen huomautuksen).


title: Manglish

text: Ilmaisee jonkin selittämistä jollekulle.


title: Manglish

text: Käytetään lauseen pehmentämiseen.


title: Manglish

text: Käytetään korostamaan predikaattia.


title: Manglish

text: Toisin kuin normaalissa englannissa, käytetään paljon huutomerkin kanssa ilmaisemaan yllätystä.


title: Recife

text: Recife on Pernambucon osavaltion pääkaupunki Brasiliassa. Kaupungin asukasluku oli 1 537 704 vuonna 2010. Kaupunki sijaitsee Atlantin valtameren rannikolla. Kaupungin siluettia hallitsevat brasilialaiseen tapaan tornitalot.


title: Recife

text: Portugalilaiset perustivat Recifen vuonna 1537. Se oli alun perin Olindan kaupungin esikaupunkialue. Vanhaa hollantilaista rakennuskantaa on vielä nähtävissä vanhankaupungin alueelta. Saó Jósen kauppapaikka on etenkin paikallisten suosiossa.


title: Recife

text: Yksi kaupungin tärkeimmistä nähtävyyksistä on orjien aikoinaan Afrikasta tuoma ja istuttama yli 500-vuotias valtava apinanleipäpuu kuvernöörin palatsin puistossa.


title: Juha Jokinen (rumpali)

text: Juha Jokinen (s. 25. huhtikuuta 1971 Pori) on suomalainen rumpali. Jokisen yhtyeitä ovat olleet muun muassa Merkattu Maa, Dingo, Jano, Julkisivu, Haven ja Flying Slipper. Hän on musisoinut myös yhtyeissä Stresszone ja Boycott, jota luotsaa Tommi Läntinen. Nykyään Jokinen toimii melkoista suosiota osakseen saaneessa yhtyeessä nimeltä Remix.


title: Sami Välimäki

text: Sami Välimäki (s. 12. huhtikuuta 1971 Harjavalta) on suomalainen muusikko. Hän on vaikuttanut muun muassa yhtyeissä Dingo, Merkattu Maa, Nuoret Vihaiset Miehet ja Julkisivu. Parhaiten hänet tunnetaan Merkatun Maan kosketinsoittajana. Nykyinen yhtye on nimeltään Maya.


title: Kašubi

text: Kašubi on kašubien puhuma slaavilainen kieli. Sitä puhuu äidinkielenään noin 50 000 ihmistä (2007) erityisesti Luoteis-Puolassa (Pommerissa).


title: Kašubi

text: Kašubia on aiemmin pidetty puolan murteena, huolimatta siitä että kašubia tuskin ymmärtää puolan pohjalta. Kašubiin on omaksuttu vaikutteita saksan kielestä. Nykyään useimmat tutkijat pitävät sitä omana kielenään ja se luetaan länsislaavilaisiin kieliin puolan, tšekin, slovakin ja sorbin sekä jo hävinneen polabin kielen kanssa. Yksi tunnettu kašubi on Eurooppa-neuvoston puheenjohtaja ja Puolan entinen pääministeri Donald Tusk.


title: Kašubit

text: Kašubit (kašubiksi "Kaszëbi", puolaksi "Kaszubi") ovat Puolassa asuva etninen ryhmä. He kuuluvat slaavilaisiin kansoihin. Puolan vuoden 2002 väestönlaskennan mukaan 53 000 kašubia puhuu äidinkielenään kašubia, joka eri kielitieteilijöiden mukaan on joko oma kielensä tai puolan kielen murre. Tunnettuihin kašubeihin kuuluvat muun muassa historioitsija Gerard Labuda (s. 1916), Eurooppa-neuvoston puheenjohtaja ja entinen Puolan pääministeri Donald Tusk ja arkkipiispa Henryk Muszyński. Kirjailija Günter Grassilla on kašubisukujuuria.


title: Kašubit

text: Kašubit polveutuvat slaaveista, jotka tulivat nykyisen Pommerin alueelle kansainvaellusaikana. Läntisimmät slaavit sulautuivat lopulta alueen saksalaisiin, mutta idemmässä he säilyttivät slaavilaisen identiteettinsä. Vaikka kašubista alkoi kehittyä puolasta eroava kieli ja alueen hallitsijat olivat saksankielisiä, säilyivät kirkkomenot kašubien asuttamilla alueilla puolankielisinä.


title: Kašubit

text: 1800-luvulla kašubien keskuudessa alkoi muodostua voimakkaampi kansallinen identiteetti, missä tärkeänä vaikuttajana toimi Florian Ceynowa. Jotkin kašubit tosin vastustivat ajatusta kašubeista puolalaisista erillisenä kansana. 1900-luvun alussa Preussi aloitti "Kulturkampfin" eli kulttuuritaistelun katolista kirkkoa vastaan. Toimenpiteisiin kuului katolisten vähemmistöjen saksalaistaminen. Saksalaistaminen onnistuikin joillakin alueilla, mutta ei kovin laajalti. Natsi-Saksan aikana kašubit nähtiin puolalaistuneina saksalaisina, joissa oli potentiaalia saksalaistumiseen, toisin kuin puolalaisissa, joita pidettiin alempana kansana. Puolan kommunistisen hallituksen aikana virallinen hallinto suosi Puolan kansan yhtenäisyyttä ja kašubeja kansana vähäteltiin.


title: Kašubit

text: Vuodesta 2005 lähtien kašubin on voinut suorittaa maturana yliopistossa. Lisäksi vuodesta 2005 kašubi on ollut ainoana Puolassa puhuttuna kielenä virallisesti alueellinen vähemmistökieli. Muutamissa kylissä Kašubian alueella opetetaan kouluissa kašubia.


title: Kašubit

text: Vuonna 1858 joukko kašubeja muutti Kanadan Ontarioon ja perusti Wilno-nimisen siirtokunnan. Chicagon St. Josaphatin kaupunginosa on kašubilaisten siirtolaisten vuonna 1884 perustama. Wisconsinissa, Jones Islandissa, oli kašubien kalastajakylä vuoteen 1940 asti, jolloin heidät häädettiin, koska he eivät omistaneet asuttamaansa maata. Nykyisin paikalla on puisto nimeltä "Kaszube's Park".


title: Juha Jokinen

text: Juha Jokinen on seuraavien henkilöiden nimi:


title: Céline Dion

text: Céline Marie Claudette Dion, C.C., (, s. 30. maaliskuuta 1968 Charlemagne, Québec, Kanada) on kanadanranskalainen laulaja. Hän on saanut vaikutteita pop-, rock- ja soulmusiikista. Dion on noussut vaatimattomasta taustasta yhdeksi kaikkien aikojen parhaiten myydyksi naisartistiksi, jonka levyjä on myyty lähes 250 miljoonaa kappaletta ympäri maailman. Dion on voittanut viisi Grammy-palkintoa ja oli vuonna 2004 kaikkien aikojen myydyin naisartisti. Dion on erityisen tunnettu vuoden 1997 Titanic-elokuvan tunnuskappaleesta "My Heart Will Go On". Dion on Las Vegasin kasinoiden residency-esitysten kaikkien aikojen menestynein sooloartisti.


title: Céline Dion

text: Maaliskuussa 2017 Dion julkisti muotimallistonsa nimeltä The Céline Dion Collection joka tuli saataville syyskuussa 2017.


title: Céline Dion

text: Céline oli nuorin 14-lapsisesta perheestä, jonka Adhémar ja Thérèse Dion olivat perustaneet Charlemagne-nimiseen pikkukaupunkiin Quebecissä. Kaupunki sijaitsee 50 kilometriä Montrealista itään. Elämä suuressa kirkkokatolisessa perheessä oli taloudellisesti niukkaa, mutta perheessä vallitsi lämmin tunnelma ja harrastettiin musiikkia, joiden avulla perhe selviytyi. Dion nimettiin Hugues Aufrayn laulun ”Céline” (1966) mukaan.


title: Céline Dion

text:
Céline kehitti musiikinlahjojaan laulamalla sisaruksilleen viisivuotiaasta alkaen vanhempiensa perustamassa pienessä kerhossa. Viikonloppuisin koko perhe esiintyi ja viihdytti paikallisissa tilaisuuksissa. Hän sävelsi 12-vuotiaana yhdessä äitinsä ja yhden veljensä kanssa ensimmäisen kappaleensa ”Ce n’était qu’un rêve” (). Hänen veljensä Michael lähetti kappaleen manageri René Angélilille, jonka nimen hän oli löytänyt suositun ranskaksi laulavan solistin Ginette Renon levyn takakannesta. Angélil piti Dionin äänestä ja päätti heti tehdä hänestä kansainvälisen menestyksen.
Angélil kiinnitti talonsa auttaakseen Célinen uran rahoittamista, ja vuonna 1981 he julkaisivat tämän ensimmäisen, ranskankielisen levyn ”La Voix du Bon Dieu” (suom. "Jumalan ääni"). Levy teki hänestä heti tähden Quebecissä ja nousi paikallisen singlelistan ykköseksi. Tämä tunnustus levisi pian ympäri maailman, sillä seuraavana vuonna hän voitti Tokiossa Yamaha World Song -festivaalilla kultamitalin, kuten myös parhaan esiintyvän muusikon palkinnon. Vuonna 1983 hänestä tuli ensimmäinen kanadalainen, joka oli saanut kultalevyn Ranskassa.


title: Céline Dion

text: 18-vuotiaana Celine näki Michael Jacksonin televisiossa, ja hän sanoi Angélilille haluavansa myös tähdeksi. Celine muutti ulkonäköään: hän leikkautti hiuksensa ja korjautti hampaitaan, joiden takia eräs quebeciläinen huumorilehti oli nimennyt hänet Canine Dioniksi. Hän aloitti myös englannin kielen kohentamisen, ja myöhemmin siitä oli hyötyä, kun hän menestyi Pohjois-Amerikan markkinoilla.


title: Céline Dion

text: Vuonna 1987 hän teki levyn "Incognito", joka menestyi hyvin Kanadan ranskankielisen väestön keskuudessa. Hän nautti tähteydestä ja sai useita Felix-palkintoja, ja levyjä myytiin runsaasti. Sveitsiläiset lauluntekijät Atilla Şereftuğ ja Nella Martinetti olivat kiinnostuneita hänestä, ja hänet valittiin edustamaan Sveitsiä vuoden 1988 Eurovision laulukilpailussa, jossa hän lauloi kappaleen ”Ne partez pas sans moi” (suom. "Älkää lähtekö ilman minua"). Dionin voitettua jännittäväksi muodostuneessa ääntenlaskussa Iso-Britannian yhdellä pisteellä Dublinissa 30. huhtikuuta 1988 järjestetyn kilpailun hänen uransa Euroopassa sai hyvän vauhdin ja hän sai tunnustusta myös ympäri maailmaa, kuten Neuvostoliitossa, Lähi-idässä, Japanissa ja Australiassa.


title: Céline Dion

text: Celine Dionin ensimmäinen englanninkielinen levy "Unison" (1990) lisäsi edelleen hänen kansainvälistä kuuluisuuttaan siitä julkaistulla top-5:een nousseella singlellä ”Where Does My Heart Beat Now”. Dion sai myös ensimmäisen tunnustuksensa RIAA:lta, kun hän myi platinaa Yhdysvalloissa. Hänen varsinainen kansainvälinen läpimurtonsa tuli kuitenkin, kun hän lauloi alkumusiikin Disneyn menestyselokuvassa "Kaunotar ja hirviö" yhdessä Peabo Brysonin kanssa. Kappale oli Yhdysvaltojen listojen kärjessä viisi viikkoa ja hän sai Oscarin parhaimmasta elokuvaan tai televisioon tehdystä kappaleesta ja Grammy-palkinnon parhaasta duo- tai yhtyelauluesiintymisestä. Pian "Unisonin" ilmestymisen jälkeen Celine näytteli television minisarjassa "Des fleurs sur la neige" (suom. "Kukkia lumella"). Hän esitti nuorta Elisa-nimistä naista, jonka elämä oli vaikeaa ja jota pahoinpideltiin. Celine nautti roolistaan ja on siitä lähtien ollut kiinnostunut elokuvissa näyttelemisestä.


title: Céline Dion

text: Dionin omaa nimeä kantavalla levyllä vuonna 1992 oli kappale ”Kaunotar ja hirviö”. Tällä levyllä oli myös neljä muuta menestykseksi noussutta kappaletta: ”Love Can Move Mountains”, ”Water From the Moon”, ”If You Asked Me To” ja ”Did You Give Enough Love”. Albumi myi kaksinkertaista platinaa Yhdysvalloissa ja kuusinkertaista platinaa Kanadassa ja toi hänelle myös useita palkintoja, kuten Juno Awardsin ja World Music Awardsin "vuoden parhaiten myyvästä kanadalaisesta naisartistista".


title: Céline Dion

text: Menestyksen lisäksi Dionin elämässä tapahtui muitakin muutoksia, sillä Angélil oli nyt paitsi hänen managerinsa, myös hänen rakastettunsa. Suhde pidettiin salassa, koska he pelkäsivät yleisön reaktiota 26 vuoden ikäeroon. Loppuvuodesta 1993 Celine paljasti pelottomasti yleisölle ensimmäistä kertaa rakastavansa manageriaan René Angélilia.He kihlautuivat ja menivät lopulta naimisiin joulukuussa 1994. Häät nähtiin televisiossa ympäri Kanadaa.


title: Céline Dion

text: Kolmannen englanninkielisen levynsä "The Colour of My Love" omistusosassa hän nimesi Angélilin ”rakkauden värikseen”. Levyä myytiin Yhdysvalloissa kuusinkertaisesti platinalevyn verran. Menestyksiä olivat cover-kappale Jennifer Rushin ”The Power of Love”, joka oli Yhdysvalloissa listojen kärjessä neljä viikkoa, ja "When I Fall In Love". Britanniassa hän sai suurta suosiota kappaleella ”Think Twice”. Tämä kappale ja levy pysyivät Britannian listojen kärjessä viisi viikkoa peräkkäin, minkä jälkeen ”Think Twice” oli kärjessä vielä kaksi viikkoa. Single ylitti miljoonarajan, ja siitä tuli neljäs miljoonan myynyt naisartistin single Isossa-Britanniassa.


title: Céline Dion

text: Vuonna 1995 Dion levytti kokoelman Carole Kingin kappaleita "Tapestry Revisited", "In My Life" (kokoelma Beatlesin kappaleita tuottaja George Martinin kunniaksi).


title: Céline Dion

text: Dion julkaisi edelleen ranskankielisiä levyjä englanninkielisten levytysten välissä, esimerkiksi albumit "Dion chante Plamondon", "Céline Dion à l’Olympia" (1994) ja "D’eux" (tunnetaan myös nimellä "The French Album") vuonna 1995.


title: Céline Dion

text: Maaliskuussa 1996 julkaistiin huippusuosion saanut levy "Falling into You". Levyllä oli useita menestyskappaleita, kuten ensimmäinen kappale ”A Walk to Remember”, cover-versio Eric Carmenin kappaleesta ”All by Myself”, ja hitti ”Because You Loved Me”. Levy oli listojen kärjessä 11 maassa ja voitti Grammy-palkinnon sekä ”vuoden levy” että ”paras poplevy” -kategorioissa 39. vuosittaisessa Grammy-juhlassa. Siitä tuli hänen siihen mennessä myydyin albuminsa. Se on saanut 11-kertaista platinaa Yhdysvalloissa, ja sitä on myyty noin 30 miljoonaa levyä ympäri maailman.


title: Céline Dion

text: Samana vuonna Dionia pyydettiin esiintymään Atlantan olympialaisten avajaisseremoniassa. Hän esitti kappaleen ”The Power of the Dream” yhdessä säveltäjä David Fosterin ja Atlantan sinfoniaorkesterin kanssa.


title: Céline Dion

text: "Falling Into You" -levyn jälkeen ilmestyi 1997 levy "Let’s Talk About Love". Vaikka edellisen menestyksen jälkeen oli vaikea jatkaa, "Let's Talk About Love" menestyi itse asiassa lähes yhtä hyvin kuin edeltäjänsä. Levy taltioitiin Lontoossa, New Yorkissa ja Los Angelesissa. Mukana oli vierailevia esiintyjiä, kuten populaarimusiikin suuret vokalistit Barbra Streisand, Bee Gees ja maailmankuulu oopperalaulaja Luciano Pavarotti, kuten myös monia kuuluisia lauluntekijöitä ja tuottajia.


title: Céline Dion

text: "Let's Talk About Love" julkaistiin samana päivänä kuin "Titanic"-elokuvan ääniraita (1997). Molemmilla levyillä oli tunnuskappale ”My Heart Will Go On”, jonka oli tehnyt James Horner, ja tuottajina olivat James Horner ja Walter Afanasieff. Aluksi Celine ei olisi halunnut levyttää ”My Heart Will Go Onia”, ja hänen miehensä ja managerinsa sekä tuottaja James Horner joutuivat taivuttelemaan häntä. Kappaleesta tuli kaikkien aikojen parhaiten myynyt orkesterimusiikkia sisältävä ääniraita. Levy jatkoi menestystään ja sai timanttilevyn Yhdysvalloissa. Se toi Dionille valtavasti paikallisia ja kansainvälisiä palkintoja, kuten monta Juno-palkintoa, kaksi Grammya (kappale itse sai neljä, ja kaksi annettiin kappaleen tekijöille) vuonna 1999, kolme World Music Awardsia ”World’s Best selling Canadian Female Recording Artist of the Year” ansiosta, ”World's Overall Best Selling Recording Artist of the Year” ja ”World’s Best Selling Canadian Recording Artist of the Year”. Hän sai myös palkintoja saavutuksistaan Euroopassa ja Aasiassa. Vuonna 1998 hän sai kotimaassaan tunnustukset ”Officer of the Order of Canada” ja ”Officer of the National Order of Quebec” erinomaisesta panoksestaan nykymusiikkiin. Vuotta myöhemmin hänet nimettiin ”Canadian Broadcast Hall of Fame” -listalle.


title: Céline Dion

text: Walesin prinsessa Dianan kuoleman jälkeen Dion osallistui hänen muistokseen tehdylle kaksoisalbumille. Uransa huipulla Dionia pyydettiin esiintymään amerikkalaisen musiikkikanavan VH1:n "Divas Live" -ohjelmaan, jossa oli muitakin supertähtiä, kuten Aretha Franklin, Mariah Carey, Gloria Estefan ja Shania Twain, ja se vakiinnutti hänen asemaansa yhtenä nykymusiikin suurimmista diivoista.


title: Céline Dion

text: Dion teki ahkerasti töitä studiossa ja julkaisi joululevyn "These Are Special Times" (1998), josta tuli lajinsa myydyimpiä levyjä. Listojen kärkeen päässyt ”I’m Your Angel”, duetto R. Kellyn kanssa, oli peräisin tältä levyltä, kuten myös ”The Prayer”, jonka hän levytti piirroselokuvaa "Taikamiekka – Seikkailujen Camelot" varten vuonna 1998 italialaisen oopperalaulajan Andrea Bocellin kanssa.


title: Céline Dion

text: Vuonna 1999 Dion julkaisi levyn "All the Way... A Decade of Song". Siinä oli hänen aikaisempia menestyksiään, kuten ”Beauty and the Beast”, ”The Power Of Love”, ”Because You Loved Me”, ”I’m Your Angel” ja klassikko ”My Heart Will Go On” sekä lisäksi seitsemän uutta kappaletta, muun muassa ”Thats The Way It Is”, uusi versio Roberta Flackin esittämästä kappaleesta ”The First Time Ever I Saw Your Face”, duettona Frank Sinatran kanssa kappale ”All The Way” (jonka hän omisti miehelleen), ja ”Then You Look at Me” (elokuvasta "Bicentennial Man", johon kappaleen olivat tehneet jälleen Horner ja Jennings). Mutta juuri kappaleita ”The First Time Ever I Saw Your Face” ja ”All The Way” kriitikot pitivät kehnoina, sillä niiltä puuttui hänen aikaisempi hillitty tyylinsä.. Levyyn liittyvä videoita ja live-esityksiä sisältävä DVD julkaistiin samaan aikaan. Tällä levyllä Dion kertoi yleisölle pitävänsä taukoa musiikista ja keskittyvänsä perheeseen.


title: Céline Dion

text: Dionin yksityiselämä kääntyi huonoon suuntaan, kun hänen miehellään René Angélililla todettiin kurkkusyöpä. Dion päätti keskittyä enemmän perhe-elämään ja kertoi väliaikaisesta tauosta, jotta pystyisi viettämään enemmän aikaa kotona ja hankkimaan lapsen. Uudenvuodenaattona 1999 Montrealissa Dion piti viimeisen taukoa edeltäneen esityksensä. Hedelmällisyyshoitojen jälkeen hän synnytti pojan, René-Charles Angélilin, tammikuussa 2001. Hänen poikansa kastetilaisuus 25. heinäkuuta televisioitiin suorana lähetyksenä ympäri Kanadan. Hän päätti kasvattaa poikansa monikieliseksi ja suunnitteli panevansa tämän kouluun, jossa voisi oppia englantia, ranskaa ja espanjaa.


title: Céline Dion

text: Dionin tauon aikana julkaistiin lokakuussa 2000 kokoelmalevy "The Collector’s Series…Volume One"….


title: Céline Dion

text: "A New Day Has Come", joka ilmestyi maaliskuussa 2002, päätti hänen kahden vuoden taukonsa musiikkimaailmasta. Levy pääsi heti listaykköseksi 17 maassa ja myi yli 600 000 kappaletta Yhdysvalloissa ensimmäisen viikkonsa aikana, joka oli suurin ensimmäisen viikon levymyynti sinä vuonna. Levyllä on muun muassa kappaleet ”A New Day Has Come”, ”I’m Alive” (jota käytetään elokuvassa "Stuart Little 2"), ”The Greatest Reward”, joka on muunnelma kappaleesta ”L’envie d'aimer” (”Halu rakastaa”), kappale ranskalaisesta musikaalista "Les dix Commandements" ("The Ten Commandments" -elokuva), ja cover Etta Jamesin hitistä ”At Last”. Levyn suosio jatkui, ja sitä on sen jälkeen myyty kolminkertaista platinaa Yhdysvalloissa ja kuusinkertaista platinaa eli 600 000 levyä Kanadassa, koko maailmassa yli 12 miljoonaa.


title: Céline Dion

text:
Musiikillisen suosionsa lisäksi Dionista on myös tullut yrittäjä. Hän kehitti oman parfyymin, josta tuli yksi vuoden 2003 myydyimmistä parfyymeistä, hänellä on oma lehti "Céline Dion Magazine", ja hän avasi Nickles-nimisen ravintolaketjun Kanadassa ja Yhdysvaltojen pohjoisosissa, mutta luopui siitä jo 1997.
25. maaliskuuta 2003 hän aloitti "A New Day" show’nsa Las Vegasissa, ja hänen levynsä "One Heart" julkaistiin samaan aikaan kuin singlet, joista yksi, ”Have You Ever Been In Love”, pysytteli 14 viikkoa Billboard Adult Contemporary listan toisella sijalla, kuten myös uusi versio Roy Orbisonin kappaleesta "I Drove All Night". Levy on IFPI:n mukaan vuoden kymmenenneksi myydyin levy.


title: Céline Dion

text: Dionin ranskankielinen levy "1 fille & 4 types" (suom. "1 tyttö & 4 kaveria") julkaistiin lokakuussa 2003. Levyn "S’il suffisait d’aimer" tavoin tämänkin nauhoittamiseen meni vain viisi kuusi päivää, ja se on Dionin ja Jean-Jacques Goldmanin yhteistyötä. Heidät toi yhteen kolme yhteistä ystävää, Gildas Arzel, Eric Benzi ja Jacques Veneruso, jotka olivat aikaisemmin työskennelleet hänen kanssaan levyjen "S'il suffisait d’aimer" ja "D’eux" (tunnetaan myös nimellä "The French Album") kanssa. Kriitikot ovat sanoneet sitä Dionin parhaaksi ja luonnollisimmaksi levyksi. Dion itse puhuu siitä ”nautinnon albumina”. Levyn ensimmäinen single, ”"Tout l’or des hommes"”, teki ennätyksen oltuaan lähimmäksi kärkeä päässyt ranskankielinen kappale BDS-ajan National (English) CHR Audience -listalla.


title: Céline Dion

text: Vuonna 2004 Dion levytti ranskalais-quebeciläisen elokuvan "Nouvelle-France" tunnuskappaleen ”Ma Nouvelle-France”, jonka tekivät Luc Plamondon ja Patrick Doyle ja tuotti Christopher Neil. Heinäkuussa 2004, ”You and I”, uuden Air Canada mainoskampanjan sävelmä, pääsi Nielsen BDS:n mukaan ensimmäiseksi Kanadan ”mainstream adult contemporary” luokassa. "A New Day… Live in Las Vegas" levyllä ylimääräisenä ollut kappale oli yksi Top 100 -listan pyydetyimpiä singlejä Kanadan radioasemilla 23 viikon ajan.


title: Céline Dion

text: Suosio jatkui kun Dion julkaisi ensimmäisen konseptialbuminsa "Miracle" lokakuussa 2004. Sen tuotti David Foster, ja se kuului Dionin ja valokuvaaja Anne Geddesin käynnistämään multimediaprojektiin. Levyn teema keskittyi vauvojen ympärille, ja se oli saatavilla kolmena eri versiona: ”Limited Edition” CD/DVD sisälsi 60-sivuisen version "Miracle"-kirjasta, "Miracle" CD:n ja ”making of the CD” DVD:n; 180-sivuisen kirjan ja "Miracle" CD:n sekä kirjan tekemisen taustoista kertovan DVD:n. Tammikuussa 2005, "Miracle" sai platinaa Yhdysvalloissa RIAA:n mukaan.


title: Céline Dion

text: 2. heinäkuuta 2005 Dion lähetti taltioidun esityksen kappaleestaan ”Love Can Move Mountains” Ontarioon Kanadaan osana maailmanlaajuisia Live 8 -konsertteja. Samana vuonna hän levytti kappaleen vDance With My Father” levylle "So Amazing", joka on kunnianosoitus edesmenneelle Luther Vandrossille. 3. lokakuuta samana vuonna hän julkaisi levyn On Ne Change Pas, kokoelman menestyneimpiä ranskankielisiä kappaleitaan.


title: Céline Dion

text: Katrina-hurrikaanin jälkeen Céline Dion on arvostellut julkisesti presidentti George W. Bushin Irakin sotaa koskevia ratkaisuja ja hidasta reagointia hurrikaanin uhrien auttamisessa. Céline Dionin voimakas liikuttuminen yllätti yleisön, kun hän puhkesi kyyneliin keskustellessaan ikävistä tapahtumista. Hän lupasi lahjoittaa miljoonaa dollaria avustustöihin.


title: Céline Dion

text: Vuoden 2002 alussa, Dion julkisti kolmivuotisen 600 esityksen sopimuksen esiintyä viisi kertaa viikossa viihdespektaakkelissa "A New Day", Las Vegasin Caesars Palacessa. Dion sai idean esitykseen nähtyään Dragonen "O":n levytystaukonsa alussa. Hän aloitti 25. maaliskuuta 2003 4 000 paikan salissa, joka oli suunniteltu hänen esitystään varten. Esityksen on tehnyt Franco Dragone.


title: Céline Dion

text: "A New Day… Live in Las Vegas" koostuu tanssista, musiikista ja visuaalisista tehosteista. Esityksessä Dion esittää kappaleitaan tanssijoitten ja tehosteiden tahdittamana. Vaikka kriitikot eivät arvostaneetkaan show’ta, yleisö otti sen hyvin vastaan, ja se oli loppuunmyyty joka kerta ensi-iltansa jälkeen maaliskuussa 2003. Syyskuussa 2004 sopimusta jatkettiin vuoteen 2007 saakka.


title: Céline Dion

text: Vuoden 2005 ensimmäisellä puoliskolla Dionin esitykseen myytiin 322 000 lippua ja se sai voittoa 43,9 miljoonaa dollaria, kertoo kauppalehti Pollstar. Billboard sijoitti hänen esityksensä toiseksi "Mid-Year Concert Chart" -listalla. 17. heinäkuuta 2005 mennessä Dion on myynyt loppuun 315 384:stä Las Vegasissa järjestettävistä show’sta. Viimeisen Las Vegasin konserttinsa hän piti 15. joulukuuta 2007. Kaikkiaan esityksiä oli 713. Ne keräsivät yleisöä noin kolme miljoonaa, joista suurin osa lähialueelta.


title: Céline Dion

text: Las Vegasin jälkeen Dion ei jäänyt lepäämään laakereillaan. Marraskuussa julkaistun "Taking Chances" levynsä myötä hän on lähdössä kiertueelle. "Taking Chances" -nimeä kantava kiertue on hänen kiertueistaan suurin. Se käsittää yli 25 maata ja noin sata konserttia. Kiertueella Celine Dion esiintyi ensimmäistä kertaa Suomessa.


title: Céline Dion

text: Helmikuussa 2010 Yhdysvalloissa, Australiassa, Englannissa, sekä muutamissa muissa maissa tuotiin teatterilevitykseen ”Celine Through The Eyes of The World” -musiikillinen kaksituntinen dokumentaarileffa maailmankiertueen vaiheista. Esityksiä oli vain yhden viikon ajan. Loppukeväästä dokumentti julkaistaan yhdessä Taking Chances -DVD:n mukana.


title: Céline Dion

text: Lähes kaksi vuotta kestäneen maailmankiertueen jälkeen Dion palaa Las Vegasiin Caesars Palaceen kolmeksi vuodeksi, jonne hänelle suunnitellaan kokonaan uusi show. Hän tulee esiintymään yli 30-henkisen orkesterin kanssa laulaen klassikoitaan ja Hollywoodista tuttuja elokuvasävelmiä. Kokonaisuutta täydentää vastaavanlainen visualisointi, kuten A New Dayssä. Ensi-ilta on 15. maaliskuuta 2011. Esityksiä on 70 per vuosi.


title: Céline Dion

text: Laulaja kertoi olevansa raskaana toukokuussa 2010 ja heinäkuussa uutisoitiin laulajan odottavan René Angélilin kanssa kaksospoikia.


title: Céline Dion

text: Lauantaina 23. lokakuuta kaksoset syntyivät keisarileikkauksella Floridassa, St. Maryn sairaalassa.


title: Céline Dion

text: Vuoden 2012 alussa Celine ilmoitti levyttävänsä parhaillaan uutta materiaalia. Dionin ensimmäinen ranskankielinen albumi Sans attendre julkaistiin 2. marraskuuta 2012. Uusi englanninkielinen albumi Water and a Flame tullaan julkaisemaan syksyllä 2013.


title: Céline Dion

text:
Dionin aviomies René Angélil kuoli syöpään 14. tammikuuta 2016. Dionin veli Daniel kuoli syöpään kaksi päivää myöhemmin. Hän oli 59-vuotias.
Céline Dionin levyjä on RIAA:n mukaan myyty Yhdysvalloissa yli 47 miljoonaa ja Euroopassa IFPI:n mukaan 40 miljoonaa, mikä tekee hänestä Euroopan parhaiten myyneen naisartistin. Maailmanlaajuisesti yli 180 miljoonan albumin ja 35 miljoonan singlen myynnillään hän sijoittuu yhdeksi eniten myyneistä naisartisteista musiikin historiassa.


title: Céline Dion

text: Dion on Kanadan musiikkihistorian menestynein artisti.


title: Céline Dion

text: 15. syyskuuta 2004 Dion sai "Diamond"-palkinnon World Music Awards tilaisuudessa, kun hänen levyjään oli myyty hänen uransa aikana 175 miljoonaa. Vain yksi naisartisti, Mariah Carey, on saanut palkinnon häntä ennen.


title: Céline Dion

text: Eurovision laulukilpailun voitto Sveitsin edustajana vuonna 1988.


title: Céline Dion

text: Hänen arvioitu varallisuutensa on 320–400 miljoonaa dollaria.


title: Céline Dion

text: Vuonna 1998 hän sai kaksi kaksi kotimaista kunnianosoitusta peräkkäisinä päivinä: 30. huhtikuuta hänen kotilääninsä teki hänestä ”Officer of the National Order of Quebec”, ja 1. toukokuuta hänestä tuli ”Officer of the Order of Canada”.


title: Céline Dion

text: Hän sai tähden Kanadan ”Walk of Famelle” Torontoon 25. kesäkuuta 2003, ja tähden Hollywood Walk of Famelle vuonna 2004.


title: Céline Dion

text:
"The French Albumia" on myyty yli yhdeksän miljoonaa kappaletta ympäri maailman, ja se on kaikkien aikojen myydyin ranskankielinen levy.
Yhdysvalloissa Dion, Britney Spears, Madonna, Mariah Carey, Whitney Houston, Shania Twain, ja Dixie Chicks ovat ainoat naisartistit, jotka ovat saaneet useita Diamond (myyty yli 10 miljoonaa levyä) -palkintoja.


title: Céline Dion

text: Englannissa Dion on saanut listasuosiota: 2 kertaa sija 1, 13 kertaa ”Top 10” ja 23 kertaa ”Top 40” single. Albumilistalla 5 kertaa sija 1, 10 kertaa ”Top 10” ja 14 kertaa ”Top 40”.


title: Céline Dion

text: Yhdysvalloissa The Billboard Hot 100 -lista on rankannut Dionin: 5 kertaa sija 1, 10 kertaa ”Top 10” ja 24 kertaa ”Top 100” single. The Billboard 200 -levylistalla: 4 kertaa sija 1 ja 9 kertaa ”Top 10”.


title: Céline Dion

text: Céline Dion esitti elokuvasta "Titanic" kappaleen ”My Heart Will Go On”, joka on 1990-luvun toiseksi myydyin cd ja kaikkien aikojen myydyin orkesterimusiikkia sisältävä ääniraita. Lisäksi hänen levynsä "Falling into You" ja "Let's Talk About Love" ovat molemmat kolmannella sijalla, kun niitä kumpaakin on myyty yli 30 miljoonaa kappaletta.


title: Céline Dion

text: Yhdysvalloissa Céline Dionin kappaletta ”I Drove All Night” levyltä ”One Heart” käytettiin vuosina 2003–2004 Chryslerin mainoskampanjassa.


title: Céline Dion

text: Celine Dionin versio AC/DC:n kappaleesta ”You Shook Me all Night Long” valittiin Total Guitar -lehden toimittajien äänestyksessä kaikkien aikojen huonoimmaksi coveriksi.


title: Céline Dion

text: Celine Dionia on usein kehuttu lyyrisyydestään ja ilmaisuvoimaisista sanoistuksista. Vuonna 2003 hän oli yhdeksäs MTV:n MTV’s 22 Greatest Voices in Music -listalla. Cove-lehden The 100 Outstanding Pop Vocalists -listalla Dion oli neljäs edellään vain Christina Aguilera, Mariah Carey ja Michael Jackson.


title: Kaiken teoria

text: Kaiken teoria on teoreettisen fysiikan etsimä teoria, joka selittäisi ja yhdistäisi kaikki fysikaaliset ilmiöt. Teoria kattaisi kaikki neljä perusvuorovaikutusta eli gravitaation, sähkömagneettisen vuorovaikutuksen, vahvan vuorovaikutuksen ja heikon vuorovaikutuksen. Nämä on gravitaatiota lukuun ottamatta onnistuttu jossakin määrin yhdistämään standardimalliksi kutsuttavassa teoriassa.


title: Kaiken teoria

text: Kaiken teoriaa on etsitty vuosikymmeniä. Albert Einstein oli ensimmäinen, joka otti elämäntehtäväkseen teorian kehittämisen. Hän piti suurimpana ongelmana yleisen suhteellisuusteorian ja sähkömagnetismin yhdistämistä. Nykyfysiikalle päänvaivaa tuottavat kvanttimekaniikan ja yleisen suhteellisuusteorian toisistaan poikkeavat selitykset maailmankaikkeudesta.


title: Kaiken teoria

text: Kaikki fyysikot eivät edes pidä varmana, että perusteita yksittäiselle kaiken selittävälle teorialle ylipäänsä olisi olemassa.


title: Kaiken teoria

text: Ehdokkaita kaiken teorian pohjaksi ovat muiden muassa supersäieteorian eri muunnelmat sekä ajatus, jonka mukaan kaikkeudessa on muitakin ulottuvuuksia kuin nykyään tunnetut kolme tilaulottuvuutta ja yksi aikaulottuvuus.


title: Heikki Lampela

text: Heikki David Lampela (s. 12. huhtikuuta 1961 Helsinki) on suomalainen varatuomari ja asianajaja, joka on tullut tunnetuksi suomalaisissa tiedotusvälineissä suurta julkisuutta saaneista oikeudenkäynneistä.


title: Heikki Lampela

text: Lampela on edustanut oikeudessa muun muassa Tony Halmetta, Ilja Janitskinia, professori Kari S. Tikan tappajaa, moottoripyöräkerho Bandidos MC:n johtajaa, suojelupoliisin päällikkö Seppo Nevalaa ja Bodominjärven murhien uhrien omaisia. Lampela on hoitanut myös talousrikosjuttuja sekä yrittäjien lainopillisia asioita. Lampela on ennen nykyistä asianajajan ammattiaan toiminut muun muassa nimismiehenä, syyttäjänä ja käräjätuomarina.


title: Heikki Lampela

text: Lampela on osallistunut myös politiikkaan. Hän oli SDP:n ehdokkaana vuoden 1991 eduskuntavaaleissa. Vuosina 2005–2008 hän toimi kokoomuksen Helsingin kaupunginvaltuutettuna. Lampela on koulutukseltaan oikeustieteen kandidaatti (vuotta 2005 edeltävä nimitys nykyistä maisterintutkintoa vastaavalle tutkinnolle). Lampela on suorittanut oikeustieteen opintojen lisäksi merkonomin tutkinnon.


title: Heikki Lampela

text: Lampela erotettiin Asianajajaliitosta tammikuussa 2018. Lampela valitti hovioikeuteen, joten päätös ei ollut lainvoimainen ja hän sai jatkaa työtään asianajajana. Syyskuussa 2018 asia käsiteltiin hovioikeudessa, ja se ei muuttanut Asianajajaliiton valvontalautakunnan päätöstä Lampelan erottamisesta. Lampela olisi valittanut hovioikeuden tuomiosta, mutta korkein oikeus ei myöntänyt tammikuussa 2019 valituslupaa ja erottaminen jäi näin voimaan. Oikeudenkäyntiavustajan luvan hän voi saada takaisin aikaisintaan kolmen vuoden kuluttua erottamisesta. Samoin Asianajajaliiton jäsenyyttä hän voi hakea uudestaan aikaisintaan kolmen vuoden päästä.


title: Heikki Lampela

text: Lampelalla on asianajotoimiston lisäksi rakennusalan yritys Pintakäsittely Lampela Oy.


title: Heikki Lampela

text: Heikki Lampelan äiti Pirkko oli koulutukseltaan sairaanhoitaja, joka teki ravintolapäällikön töitä ja pyöritti Mekka -nimistä matkustajakotia Kluuvissa. Lampelan isä Guido oli yrittäjä, joka kuoli pojan ollessa viisivuotias. Lampelalla on kaksi veljeä.


title: Heikki Lampela

text: Lampelan avioliitto päättyi eroon syyskuussa 2013. Lampela ehti olla yhdessä lastentarhanopettajana työskennelleen vaimonsa kanssa 22 vuotta, joista 12 avioliitossa. Heillä on kaksi lasta. Image-lehden henkilökuvan mukaan eron jälkeen "Heikki Lampelan maine muuttui nopeasti". Lehden mukaan hänet tunnettiin julkisuudessa asiakeskeisenä, mutta eron jälkeen Lampela alkoi puhua lehtihaastatteluissa henkilökohtaisista asioistaan ja esiintyi TV5:n realityohjelmassa "Tavallista elämää", jonka kuvauksissa hänellä oli lööppihuomiota herättänyt suhde kiinteistönvälittäjä Danita Westphaliin.


title: Heikki Lampela

text: Lampelalla on kihlattu Hanna Kärpänen, jonka kanssa hänellä on tullut monta kertaa ero ja paluu uudelleen yhteen. Lampela tuomittiin Espoon käräjäoikeudessa 25. marraskuuta 2015 80 päivän ehdolliseen vankeuteen kihlattunsa pahoinpitelystä ja laittomasta uhkauksesta, vaikka tämä ei vaatinut tuomiota. Lampela valitti tuomiostaan Helsingin hovioikeuteen, joka kuitenkin 3. tammikuuta 2017 antamallaan päätöksellä ei muuttanut tuomiota. Lampela haki valituslupaa korkeimmasta oikeudesta, mutta se hylättiin.


title: Heikki Lampela

text: Päivä oikeuskäsittelyn jälkeen heillä oli toinen oikeuteen johtanut riita, joka tapahtui alkoholin vaikutuksen alaisena Lampelan mökillä. Naisystävä rikkoi kirveellä saunakamarin oven, minkä jälkeen Lampela otti kirveen häneltä ja rikkoi kirveellä penkillä olleet sinkkivadit. Hätäpuhelun ja kuulustelujen perusteella syyttäjä nosti uusia syytteitä laittomasta uhkauksesta ja lievästä pahoinpitelystä maaliskuussa 2016. Espoon käräjäoikeus tuomitsi 14. kesäkuuta Lampelan 30:een päiväsakkoon naisystävänsä uhkaamisesta ja lievästä pahoinpitelystä, koska hän oli nostanut kirveen naisen kasvojen eteen ja tönäissyt häntä. Tämä tuomio kumottiin hovioikeudessa.


title: Porirock

text: Porirock on yleisnimitys porilaisten rockmuusikoiden tekemälle musiikille. Käsite yhdistetään varsinkin 1980-lukuun, jolloin porirock oli suosionsa huipulla. Silloisen porirockin menestykseen viitataan myös käsitteillä Pori-ilmiö ja porimania. Tunnetuimpia porirockin esittäjiä 1980-luvulla olivat Dingo, Mamba ja Yö, joiden toiminta on jatkunut myöhemminkin.


title: Porirock

text: 1990-luvulla uudet porirockyhtyeet eivät enää saaneet yhtä suurta mainetta. Tämän vaiheen yhtyeitä olivat esimerkiksi Kersantti Wessman, Merkattu Maa ja Nuoret Vihaiset Miehet.


title: Porirock

text: Porirockin uusi aalto 2000-luvulla on musiikillisesti täysin erilaista kuin aikaisempi. 2000-luvun tunnetuimmat porilaisyhtyeet ovat keskittyneet kokeellisen ja usein instrumentaalisen musiikin esittämiseen. Tämän suuntauksen tunnetuimpia nimiä ovat Circle (aloittanut jo 1990-luvulla), Kuusumun Profeetta ja Magyar Posse.


title: Juha Jokinen (urheiluselostaja)

text: Juha Jokinen (s. 10. lokakuuta 1937 Nurmijärvi) on eläkkeellä oleva suomalainen urheiluselostaja. Alun perin Jokinen oli liikunnanopettaja.


title: Juha Jokinen (urheiluselostaja)

text: Jokinen aloitti pitkän televisio-uransa Yleisradion freelance-toimittajana vuonna 1961. Hän selosti myös F1-kisoja. Eräitä kilpailuja olivat muun muassa kauden 1975 Anderstorp. Jokinen oli aloittanut selostukset F1:ssä 60-luvun lopulla ja 70-luvun alussa. Kausi 1975 oli Jokisen ensimmäinen pääsääntöinen selostuskausi. Kaudella 1979 Jokinen ryhdyttyään vakituiseksi toimittajaksi Yleisradioon aloitti myös vakituisena toimittajana F1:ssä. Kauteen 1982 mennessä Jokinen oli selostanut useita kilpailuja. Kaudella 1982 Jokinen selosti myös Monacon kilpailun joka Yleisradiossa usein nähtiin ennen Keken menestyksen vuosia. Keken kaudella F1:n suunta muuttui Suomessa ja niin myös selostajan työtehtävät. Ennen Keken mestaruuskautta F1:n selostaminen oli vain työtehtävä muiden joukossa. Keken kaudella asenteet olivat muuttuneet hyvin nopeasti.Jokinen oli paikan päällä myös Las Vegasissa, jossa Keijo "Keke" Rosberg varmisti maailmanmestaruutensa vuonna 1982. Jokinen sai kritiikkiä paitsi selostuksestaan, myös erityisesti siitä, ettei hän saanut Rosbergia haastateltua Urheiluruutuun tämän voiton jälkeen. Ennen Las Vegasin kilpailua Jokista oli yleisesti ottaen pidetty hyvänä selostajana F1:ssä. Puutteistaan huolimatta Jokista voidaan kuitenkin pitää suomalaisen formulaselostamisen isänä; Rosbergin voittokausi oli ensimmäinen kausi, jolloin Yleisradio lähetti laajamittaisesti omia toimittajiaan paikan päälle F1-kilpailuihin. Sitä ennen kilpailujen jutut olivat tasoltaan vaihtelevia ja lajia ei arvostettu koska sitä ei ymmärretty.


title: Juha Jokinen (urheiluselostaja)

text: Jokinen toimi vuodesta 1979 Yleisradion vakituisena toimittajana vuoteen 1993 saakka. Selostajan uransa Jokinen lopetti vuoden 1992 Barcelonan kesäolympialaisiin. F1-selostajan uransa hän oli päättänyt vuoden 1991 Barcelonan kilpailuun. Tuolloin Yle TV1:llä näytetyn suoran kilpailun jälkeen. Kommentaattorina hänellä oli kilpailussa mukana Peter Geitel.


title: Juha Jokinen (urheiluselostaja)

text: Kimaltelevista koruistaan ja kestorusketuksestaan tunnettu Jokinen muistetaan useiden suurien suomalaisten urheiluhetkien, kuten Tapio Korjuksen Soulin olympialaisten kultamitaliheiton selostajana. Hän toimi myös useiden vuosien ajan Ylen selostajana Wimbledonin tennisturnauksessa. Monien suomalaisten mieliin ovat syöpyneet myös Jokisen suunnistusjutut, erityisesti Jukolan viestistä.


title: Juha Jokinen (urheiluselostaja)

text: Jokinen lausui selostaessaan järjestysluvut omintakeisesti. Hän ei esimerkiksi sanonut norminmukaisesti kahdeskymmeneskolmas, vaan käytti muotoa kaksikymmentäkolmas. Jokisen mukaan aloite tuli kielitoimistolta ja hänen ystävältään suomen kielen professori Terho Itkoselta. Näyttelijä Pirkka-Pekka Petelius esittää Juha Jokista komediasarjoissa Pulttibois ja Manitbois.


title: Juha Jokinen (urheiluselostaja)

text: Juha Jokinen asuu osan vuodesta Espanjassa; häntä vaivaavan ihotaudin hoitaminen tarvitsee säännöllistä, voimakasta auringonvaloa. Juha Jokisen poika Antti J. Jokinen on kansainvälisesti tunnettu elokuvaohjaaja.


title: Manserock

text: Manserock on yleisnimitys tamperelaisten rockmuusikoiden tekemälle musiikille. Yleensä käsitteellä viitataan 1970-lukuun, jolloin Tampereelta nousi useita yhtyeitä ja esiintyjiä maanlaajuiseen kuuluisuuteen.


title: Manserock

text: Tamperelaisen kevyen musiikin keskeisen vaikuttajan, rockmuusikoiden ja -yhtyeiden managerina toimineen Epe Heleniuksen mukaan manserock "ei ole koskaan ollut mikään varsinainen ilmiö", vaan nimitys keksittiin Helsingissä ja oli alun perin "haukkumasana suomenkieliselle junttirockille", mutta "artistien saavutusten myötä – – nimitys on saanut ylimääräistä hohtoa".


title: Manserock

text: Manserockin niin kutsutun ensimmäisen aallon edustajat olivat tutustuneet toisiinsa tamperelaisissa opiskelijapiireissä 1970-luvun alussa. Tampereen kieli-instituuttiin opiskelemaan tullut Juice Leskinen muodosti Tampereen yliopistossa yhteiskuntatiedettä opiskelleiden Mikko Alatalon ja Harri Rinteen kanssa kokoonpanon Coitus Int, ja samoihin aikoihin Mauri "Moog" Konttinen ja Pertti "Veltto" Virtanen Virtanen-yhtyeen. Manserock-termin on yleisesti katsottu vakiintuneen Coitus Int- ja Alwari Tuohitorvi -yhtyeiden yhteisellä kiertueella vuonna 1975. Alatalo työskenteli muutamia vuosia myöhemmin kangasalalaisen Tabula Rasa -yhtyeen kanssa. Manserockin tekijöistä Alatalo ja Virtanen nousivat myöhemmin eduskuntaan, Virtanen ensimmäisen kerran vuoden 1995 ja Alatalo vuoden 2003 vaaleissa.


title: Seppo Nevala

text: Seppo Väinö Ilmari Nevala () oli suomalainen poliisineuvos ja Suojelupoliisin päällikkö 1996–2007.


title: Seppo Nevala

text: Ennen poliisiuraansa Nevala oli muun muassa pääministeri Kalevi Sorsan poliittinen sihteeri. Suojelupoliisissa Nevala aloitti vuonna 1978. Nevalan poliisiuran ylimmät virat olivat sisäministeriön poliisijohtaja (1991), suojelupoliisin apulaispäällikkö ja lopulta suojelupoliisin päällikkö (vuosina 1996–2007). Sisäasiainministeriössä toimiessaan Nevala kannatti suojelupoliisin lakkauttamista. Suojelupoliisin päällikkönä Nevala ehdotti parlamentaarisen valvonnan tehostamisen vaihtoehdoksi sitä, että suojelupoliisin päällikön tehtävä muuttuisi määräaikaiseksi viiden vuoden jaksoissa.


title: Seppo Nevala

text: Seppo Nevala joutui syyskuussa 2004 virkavapaalle ja vastaamaan oikeudessa suojelupoliisin toiminnasta. Syytteen mukaan Nevala oli alaisensa, Petri Knapen, kanssa jättänyt saattamatta tutkittavaksi, että niin sanotussa Soneran teleurkintajutussa Supon tutkijana toimineella Martti Pitkäsellä oli laittomasti saatuja televalvontatietoja. Syytteen mukaan tutkinta käynnistettiin vasta sen jälkeen, kun Sonera-juttua tutkinut keskusrikospoliisi ilmoitti Supolle laittomien tietojen paljastumisesta. Syytteet hylättiin käräjäoikeudessa 22. joulukuuta 2004 ja hovioikeudessa 31. maaliskuuta 2005.


title: Seppo Nevala

text: Nevala profiloitui myös niin sanottuihin Stasi-oikeudenkäynteihin johtaneissa vuoden 2002 tutkinnoissa valtiollisen poliisin päällikkönä, mikä huipentui tapaus Rusiin ja sen jälkipuintiin vuosina 2005–2007. Stasi-listojen asiassa Nevala oli ulkoasiainvaliokunnan kuulustelujen aikana sairauslomilla. Rusin tapauksesta suoritettu esitutkinta ei kuitenkaan johtanut syytteen nostamiseen.


title: Seppo Nevala

text: Seppo Nevala jätti eroanomuksensa suojelupoliisin päällikön tehtävästä 27. heinäkuuta 2007 ja jäi eläkkeelle 1. joulukuuta 2007. Hän kuoli 4. joulukuuta 2008 61-vuotiaana kotonaan sairauskohtaukseen.


title: Poliittinen sihteeri

text: Poliittinen sihteeri on alkujaan vain ministerin poliittinen avustaja, joka ottaa huomioon päinvastoin kuin virkamiessihteeri myös ministerin, puolueen ja sen kannattajien poliittisen linjan. Poliittiset sihteerit tulivat 1970-luvulla avustamaan ministereitä, mitä pidettiin poliittisina palkkiovirkoina ja yhden lajin puoluetukena. Poliittisten sihteerien määrä lisääntyi, mutta nimitys muutettiin neutraalimmaksi erityisavustajaksi. Osasta erityisavustajia tuli poliittisia valtiosihteereitä.


title: Poliittinen sihteeri

text: Ministereillä on tukenaan nykyään kahdenlaisia poliittisia sihteereitä: määräaikaiset valtiosihteerit ja erityisavustajat. Perinteisesti Suomessa varsinaisia valtiosihteereitä ovat olleet valtiovarainministeriön ja ulkoasiainministeriön kansliapäälliköt.


title: Poliittinen sihteeri

text: Poliittisen sihteerin nimitys on vakioitunut käyttöön myös korkeakoulu- ja järjestösektorilla, kun ylioppilaskuntien työntekijöitä kutsutaan monin paikoin edelleen poliittisiksi sihteereiksi, kuten koulutuspoliittinen sihteeri tai sosiaalipoliittinen sihteeri.


title: Erityisavustaja

text: Erityisavustaja (ennen poliittinen sihteeri) on valtion ministerille palkkaama avustaja, joka ottaa toimissaan huomioon myös puolueen ja ministerinsä poliittisen linjan. Hän on luonteeltaan henkilökohtainen poliittinen avustaja, vaikka hänet palkataan virkamieheksi.


title: Erityisavustaja

text: Joillain ministereillä, esimerkiksi hallituksen toimintaa koordinoivalla pääministerillä voi olla avustajinaan sekä erityisavustajia että määräaikaisia poliittisia valtiosihteereitä.


title: Erityisavustaja

text: Erityisavustajat nimittää tehtäviinsä pääministeri kunkin miniserin esityksestä. Erityisavustajat nimitetään toimiinsa ministerin virkakauden ajaksi.


title: Rainer von Fieandt

text: Berndt Rainer von Fieandt (26. joulukuuta 1890 Turku – 28. huhtikuuta 1972 Helsinki) oli suomalainen poliitikko. Hän oli Suomen pääministeri vuosina 1957–1958 ja Suomen kansanhuoltoministeri 1939–1940. Von Fieandt oli toiminut vuodesta 1955 Suomen Pankin pääjohtajana, kunnes hänet vuoden 1957 lopulla kutsuttiin muodostamaan uusi hallitus. Hän kuului aateliseen von Fieandtin sukuun.


title: Rainer von Fieandt

text: Von Fieandtin virkamieshallitus on toistaiseksi viimeisin Suomen hallitus, joka on kaatunut välikysymykseen. Keväällä 1958 von Fieandtin johtama hallitus kaatui kiistaan leivän hinnasta äänin 143–50. Hallitus oli poistanut säästösyistä viljan kaksoishintajärjestelmän, joka edellytti tuottajahintojen subventointia. Päätös johti samalla leivän hinnan nousuun. Eroamaan joutuneen von Fieandtin hallituksen jälkeen toimintansa aloitti Reino Kuuskosken johtama virkamieshallitus, joka palautti viljan kaksoishintajärjestelmän.


title: Rainer von Fieandt

text: Rainer von Fieandt sai erikoislähettilään ja täysivaltaisen ministerin arvonimen vuonna 1941.


title: I²C

text: I²C on yksinkertainen kaksisuuntainen ohjaus- ja tiedonsiirtoväylä. Tavallisin käyttö kulutuselektroniikassa on näytön tai television liitännän kyky kertoa nimensä ja tarkkuutensa tietokoneelle VGA-, DVI- tai HDMI-liittimen sisässä olevan I²C-liitynnän kautta (DDC2B- tai uudempi DDC/CI-standardi).


title: I²C

text: I²C-väylässä on sarjamuotoinen data- ja kellolinja. Väylään kiinnitetyt komponentit on osoitettavissa yksilöivällä osoitteella. Väylä toimii isäntä–orja-periaatteella.


title: I²C

text: I²C-väylästandardia hallinnoi ja määrittelee elektroniikkayhtiö NXP Semiconductors, joka peri standardin edeltäjältään Philips Semiconductorsilta.


title: Reino Kuuskoski

text: Reino Iisakki Kuuskoski (18. tammikuuta 1907 Loimaa – 27. tammikuuta 1965 Helsinki) oli suomalainen virkamies ja juristi, joka toimi eduskunnan oikeusasiamiehenä vuosina 1946–1947 ja Korkeimman hallinto-oikeuden presidenttinä 1958–1965. Hän oli myös Suomen pääministerinä toimitusministeristömuotoisessa puolipoliittisessa virkamieshallituksessa neljän kuukauden ajan vuonna 1958. Kuuskoski oli hyvin aktiivinen ja osallistui lukuisten lautakuntien, komiteoiden ja muiden yhteiskunnallisten elinten toimintaan.


title: Reino Kuuskoski

text: Kuuskoski oli Urho Kekkosen vanha ystävä ja pitkäaikainen tukija. Puoluekannaltaan Kuuskoski oli maalaisliittolainen, vaikka ei ollutkaan varsinainen poliitikko.


title: Reino Kuuskoski

text: Reino Kuuskosken vanhemmat olivat pankinjohtaja, hovioikeuden auskultantti Oskar Mauritz Lindström ja Lyyli Kuuskoski. Kuuskoski oli koulutukseltaan juristi. Hän kirjoitti 1926 ylioppilaaksi, suoritti 1932 ylemmän oikeustutkinnon, sai 1935 varatuomarin arvon ja valmistui 1936 lakitieteen kandidaatiksi. Jo opiskeluaikanaan vuonna 1930 hän oli Helsingin yliopiston ylioppilaskunnan hallituksen jäsen sekä 1929–1930 Varsinaissuomalaisen osakunnan taloudenhoitaja. Kuuskoski toimi Akateemisessa Karjala-Seurassa, mutta erosi siitä vuonna 1932 samaan aikaan kuin Urho Kekkonen, V. J. Sukselainen, Martti Haavio, Kustaa Vilkuna, Heikki Hosia, Lauri Hakulinen, V. A. Heiskanen ja eräät muut poliittiseen keskustaan suuntautuneet jäsenet, kun AKS:n enemmistö ei 27. huhtikuuta 1932 pidetyssä kokouksessa suostunut tuomitsemaan Mäntsälän kapinaa.


title: Reino Kuuskoski

text: Kuuskoski toimi vuosina 1932–1937 kotipaikkakuntansa Loimaan kauppalanjohtajana ja harjoitti siellä asianajajan ammattia. Sen jälkeen hän oli lyhyen aikaa maatalousministeriön vt. nuorempana hallitussihteerinä ja vuosina 1937–1944 Korkeimmassa hallinto-oikeudessa (KHO) notaarina ja nuorempana hallintosihteerinä. Hän kuului myös 1939–1940 Lainvalmistelukuntaan sen nuorempana jäsenenä. Jatkosodan aikana hän työskenteli Itä-Karjalan sotilashallinnossa. Sodan jälkeen Kuuskoski oli 1944–1945 Lääkintöhallituksen asessorina ja 1945 lyhyen aikaa oikeusministeriön kansliapäällikkönä. Tässä ominaisuudessa hän joutui esittelemään valtioneuvostossa sotasyyllisyyslain, ja jätti asiasta pöytäkirjaan eriävän mielipiteensä. Vuosina 1946–1947 Kuuskoski oli eduskunnan oikeusasiamies ja 1947–1955 KHO:n hallintoneuvos sekä samanaikaisesti 1951–1953 Yhteiskunnallisen korkeakoulun kunnallisoikeuden vt. yliopettaja.


title: Reino Kuuskoski

text: Vuosina 1955–1958 Kuuskoski toimi yhtenä Kansaneläkelaitoksen (Kela) johtajista, minkä jälkeen hän siirtyi KHO:n presidentiksi. Hän oli myöhemmin vähällä menettää virkansa niin sanotun Kansaneläkelaitoksen jutun yhteydessä, jossa koko Kelan entistä johtokuntaa syytettiin laitoksen varojen perusteettomasta käytöstä henkilökunnan asuntoihin. Vuonna 1961 Helsingin hovioikeus tuomitsi Kuuskosken yhdessä Aku Sumun (Sdp), Onni Hiltusen (SDP) ja V. J. Sukselaisen (Ml) kanssa viralta pantaviksi virkarikosten ja virheiden vuoksi. Korkein oikeus kumosi myöhemmin viraltapanon katsoen asianomaisten menetelleen vain varomattomasti. Kuuskoski jatkoi KHO:n presidenttinä, kunnes kuoli vuonna 1965 vaikeaan sairauteen.


title: Reino Kuuskoski

text: Kuuskosken erikoisala juristina oli hallinto-oikeus. Hän kirjoitti aiheesta runsaasti artikkeleita alan julkaisuihin. Kuuskosken vuonna 1949 julkaisemaa teosta "Uusi kunnallislaki" pidettiin pitkään aiheensa klassikkona.


title: Reino Kuuskoski

text: Kuuskoski toimi 1953–1954 oikeusministerinä Sakari Tuomiojan virkamieshallituksessa. Vaikka Tuomiojan hallitus oli nimitetty osin Urho Kekkosen syrjäyttämiseksi pääministerin paikalta, Tuomioja halusi Kuuskosken mukaan hallitukseen, jotta se ei näyttäisi koostuvan pelkästään Kekkosen vastustajista. Kuuskosken lyhyenä ministerikautena saatettiin muun muassa lakikirjan julkaiseminen nykyaikaiselle kannalle.


title: Reino Kuuskoski

text: Presidentiksi tullut Kekkonen nimitti Kuuskosken virkamieshallituksen pääministeriksi, kun Rainer von Fieandtin johtama virkamieshallitus sai eduskunnalta epäluottamuslauseen huhtikuussa 1958 vain muutamaa kuukautta ennen eduskuntavaaleja. Kuuskosken puolipoliittisessa hallituksessa oli ministerinä keskustapuolueiden edustajia, skogilaisia sosiaalidemokraatteja ja talouselämän edustajia. Hallitus jätti paikkansa vaalien jälkeen toimittuaan neljä kuukautta.


title: Reino Kuuskoski

text: Kuuskoskella oli paljon luottamustehtäviä. Hän toimi 1958–1961 Suomen Lakimiesliiton hallituksen puheenjohtajana ja 1958–1961 Paasikivi-seuran ensimmäisenä puheenjohtajana. Lisäksi hän kuului 1951–1961 Suomalaisen Lakimiesyhdistyksen hallitukseen, 1953–1957 Maalaiskuntien Liiton hallitukseen, 1954–1965 "Suomen laki" -teoksen toimitusneuvostoon ja 1955–1958 Typpi Oy:n johtokuntaan. Hän oli myös vuodesta 1951 kutsunta-asiain keskuslautakunnan puheenjohtaja. Kuuskoski oli jäsenenä useissa lakikomiteoissa ja toimi 1950–1951 pidätettyjen korvauskomitean, 1950–1952 rakennuslakikomitean, 1952–1954 kuntain keskusrahastokomitean, 1956–1958 johtavien virkamiesten palkkauskomitean, 1957–1958 työttömyyskysymyksen selvittelykomitean, 1959–1965 kuntien valtionapukomitean, 1960–1965 korkeimman hallinto-oikeuden uudistamiskomitean ja 1962–1965 kaavoitustoimen järjestysmuotokomitean puheenjohtajana.


title: Reino Kuuskoski

text: Kuuskosken puoliso oli vuodesta 1932 farmaseutti Annikki Lähdekivi. Heillä oli kuusi lasta. Reino Kuuskosken poika, upseerikokelas Risto Kuuskoski kuoli joulukuussa 1957 vain 19-vuotiaana Elimäen Villikkalassa ohjaamansa lentokoneen maahansyöksyssä, jonka tarkkaa syytä ei koskaan saatu selville. Tapaus vauhditti Suomen ilmavoimien kaksi vuotta myöhemmin tekemää päätöstä luopua vaarallisena pidetystä Valmet Vihuri -konetyypistä.


title: Reino Kuuskoski

text: Reino Kuuskoski oli entisen kansanedustajan ja ministerin Eeva Kuuskosken setä.


title: Ponomari

text: Ponomari on ortodoksisen kirkon alttaripalvelija. Hänen tehtävänään on auttaa piispaa ja papistoa jumalanpalveluksissa alttarissa.


title: Ponomari

text: Ponomarina voi toimia papin luvalla kuka tahansa ortodoksinen mieshenkilö. Alaikärajana pidetään seitsemää vuotta, koska jonkinasteinen lukutaito on tärkeä, joskin hiukan nuorempiakin on joskus nähty, yleensä isänsä tai kumminsa tiukassa ohjauksessa. Suurissa seurakunnissa on yleensä runsaasti stikareita nuoriakin ponomareja varten. Samoin mm. Helsingin ortodoksinen seurakunta on järjestänyt erityisen ponomarikerhon nuorten apulaisten kouluttamista varten. Helsingissä kerhoa on ohjannut ylidiakoni.


title: HB (yhtye)

text: HB oli vuonna 2002 perustettu kristillinen, sinfonista metallia soittava forssalainen yhtye. Yhtye soitti jäähyväiskonserttinsa 10. joulukuuta 2016 Saksassa, Ennepetalissa järjestetyssä Christmas Rock Night -tapahtumassa. Vuonna 2002 julkaistun demolevyn jälkeen yhtye julkaisi seitsemän albumia: "Uskon puolesta" (2004), "Enne" (2006), "Frozen Inside" (2008), "Piikki lihassa" (2008), "Pääkallonpaikka" (2010), "The Jesus Metal Explosion" (2010) ja "The Battle of God" (2011) sekä singlet "Turhaa tärinää?" (2004) ja "Perkeleitä" (2009). "Enne" oli yhteensä neljä viikkoa Suomen virallisella top 40 -listalla, ollen parhaimmillaan sijalla 27. "Pääkallonpaikka" puolestaan oli ilmestyessään listan sijalla 5.


title: HB (yhtye)

text: Yhtyeen musiikin tunnistettavia piirteitä ovat lievästi progressiiviset, selkeät kappalerakenteet, melodisen metallin kanssa vuorovaikuttava mahtipontinen kuoro ja sinfoniaorkesteri, laulaja Johanna Aaltosen hento, popahtava ulosanti sekä hartaalla tavalla melankolinen äänituotanto. Imperiumi.net kuvailee yhtyettä musiikiltaan helpommin omaksuttavammaksi kuin valtavirran sinfonisia metalliyhtyeitä. Antti Niskalan käsialaa olevat sanoitukset ovat suomeksi, selvästi hengellisiä ja sävyltään helluntailaisia.


title: HB (yhtye)

text: Yhtye julkaisi englanninkielisen version "Enne"-levystä nimeltä "Frozen Inside" 23. huhtikuuta 2008. Albumilla vieraili melodisen death metal -yhtye Diablon Rainer Nygård, ja kappaleesta "It Is Time" tehtiin myös musiikkivideo. Albumi meni avausviikollaan sijalle 15 Suomen virallisella listalla ja sijalle 25 toisella viikolla. Uusin suomenkielinen levy Pääkallonpaikka julkaistiin Ristirockissa 2010 ja se ylsi Suomen virallisella listalla viidenneksi. Myöhemmin samana vuonna julkaistiin englanninkielinen levy The Jesus Metal Explosion, jonka nimikkokappaleesta tehtiin myös musiikkivideo. HB:n uusin levy "The Battle of God" julkaistiin Hollannissa The Xnoizz Flevo Festivalissa 20.8.2011. Albumi on englanninkielinen käännös yhtyeen aikaisemmasta albumista "Uskon Puolesta" täysin uusin sovituksin.


title: HB (yhtye)

text: Nykyiset jäsenet


title: HB (yhtye)

text: Entiset jäsenet


title: HB (yhtye)

text: Samuel Mäki-Kerttula lopetti bändissä MN-festareille 2007, mutta tuli takaisin Markus Malinin tilalle lokakuussa 2009. Vuoden 2011 Can't U C the Crucifix -festivaaleilla Äänekoskella Samuel Mäki-Kerttula soitti jälleen viimeisen keikkansa, ja Markus Malin palasi rumpalin pallille.Tuomas Mäki-Kerttula lopetti bändissä MN-festareilla 2008. Hänet korvasi Tommi Huuskonen, jonka jäätyä pois bändistä syksyllä 2009 bassoa tuli soittamaan Tuomas Kannisto. Janne Karhunen oli jäänyt pois HB:n kuvioista saman vuoden helmikuussa, ja kitaristina Jannen jälkeen aloitti Bob. Vuoden 2011 lopussa Bob jätti HB:n. Vuoden 2013 alussa yhtyeen pitkäaikainen laulaja Johanna jätti bändin muutettuaan ulkomaille, ja hänen tilalleen tuli Miia Rautkoski. Johanna kuitenkin palasi laulajaksi toukokuussa 2014.


title: Vickers (yritys)

text: Vickers oli kuuluisa brittiläinen teollisuusnimi, joka käsitti useitä yhtiöitä olemassaolonsa aikana 1828–1999.


title: Vickers (yritys)

text: Edward Vickers perusti vuonna 1828 Vickersin Sheffieldissä metallisulattona appensa George Naylorin kanssa. Naylor oli yhtiökumppanina Naylor & Sandersonin sulatossa ja Vickersin veli William omisti valssauslaitteen. Edwardin rautatiesijoitukset mahdollisti yhtiön perustamisen, minkä seurauksena syntyi Naylor Vickers and Company Millsandsiin. Yhtiö teki aluksi teräsvaluja ja tuli pian tunnetuksi kirkonkelloistaan. Vickersin pojat Thomas (1833–1915) ja Albert (1838–1919) liittyivät 1854 yritykseen ja heidän lahjakkuutensa mahdollisti yrityksen nopean kasvun. Yhtiö muutti 1863 uusiin toimitiloihin Sheffieldiin Don-joen rannalle Brightsideen.


title: Vickers (yritys)

text: Yhtiö listautui 1867 nimellä Vickers, Sons and Company ja samalla sen markkinaosuus kasvoi ja se laajensi toimialaansa. Se aloitti 1868 laivamoottoreiden teon ja 1872 potkurien teon telakoille. Yhtiö valmisti 1888 ensimmäisen panssarilevynsä ja ensimmäisen tykkinsä 1890.


title: Vickers (yritys)

text: Vickers osti 1897 The Barrow Shipbuilding Companyn telakan Barrow-in-Furnessissa, jolloin se sai samalla haltuunsa Maxim Nordenfelt Guns and Ammunition Companyn. Näin muodostui yhtiö Vickers, Sons and Maxim. Yhtiön tuolloin valmistamat ammukset leimattiin tunnuksella V.S.M. samoin kuin ensimmäisen maailmansodan aikana tehdyt.


title: Vickers (yritys)

text: Barrowin telakka tunnettiin nimellä "Naval Construction Yard". Näiden hankintojen jälkeen yhtiön tuotekattavuus lisääntyi laivoista, telakkateollisuuden tuotteisiin ja panssarilevyihin sekä suureen määrään erilaisia muita tuotteita. Telakalta valmistui 1901 Yhdistyneen kuningaskunnan merivoimien ensimmäinen sukellusvene Holland 1. Yhtiö osti 1902 puolet tunnetusta John Brown and Companyn telakasta Clydessä.


title: Vickers (yritys)

text: Vickers laajeni edelleen ostamalla 1905 Wolseley Sheep-Shearing Machine Companyn, joka oli perustanut Wolseley Tool and Motor Car Companyn. Yhtiö aloitti autonvalmistuksen. Yhtiö osti vuonna 1911 määräysvallan Whitehead and Companystä, joka valmisti torpedoita.


title: Vickers (yritys)

text: Yhtiön nimi vaihdettiin 1911 Vickers Limitediksi ja se laajeni lentokoneteollisuuteen perustamalla Vickers Ltd (Aviation Department) yhtiön. Se valtasi 1919 British Westinghouse yhtiön, jolloin muodostettiin Metropolitan Vickers Electrical Company (Metrovick). Saman aikaisesti yhtiö sai osuuden Metropolitanin rautatieosakkeista.


title: Vickers (yritys)

text: Vuonna 1927 Vickers yhdistyi Armstrong Whitworthin kanssa, jolloin muodostui Vickers-Armstrongs, Ltd. Yhtiöiden toimialat olivat olleet hyvin samankaltaiset, mutta Armstrong Whitworthilla oli merkittävämpi rooli maanpuolustuksen alueella. Samoin yhtiöllä oli vahva rooli tykistöaseiden valmistajana Elswickin tuotantolaitoksillaan ja telakkateollisuudessa High Walkerin telakallaan. Uuteen yhtiöön ei kuitenkaan liitetty Armstrong Whitworth Aircraftia, joten Vickersin lentokoneteollisuus ei saanut tarvitsemaansa vahvistusta.


title: Vickers (yritys)

text: Aviation Department muuttui vuonna 1928 Vickers (Aviation) Limitediksi, joka pian osti Supermarinen, josta tuli Supermarine Aviation Works (Vickers) Ltd. Nämä yhtiöt sulautettiin vuonna 1938 uuteen yhtiöön Vickers-Armstrong (Aircraft) Ltd, vaikka sekä Vickersin että Supermarinen jatkui omien tuotemerkkien alla.


title: Vickers (yritys)

text: Vuonna 1929 yhdistettiin ostetut rautatieyritykset Cammell Lairdilta hankittuihin muodostettaessa Metropolitan Cammell Carriage and Wagon (MCCW) tai lyhyemmin Metro Cammell.Vuonna 1955 yhtiö jaettiin kolmeen osaan toimialoittain. Vuonna 1960 lentokoneliiketoiminta liitettiin Bristolin, English Electricin ja Hunting Aircraftin kanssa yhteen muodostettaessa British Aircraft Corporationin (BAC). Uuden yhtiön omistus jaettiin Vickersin, English Electricin ja Bristolin kesken siten, että kaksi ensin mainittua saivat 40 prosenttia ja Bristol 20 prosenttia omistuksesta. BAC sitä vastoin omisti 70 prosenttia Hunting Aircraftista. Supermarinen toiminta päättyi 1963 ja Vickersin nimen käyttö lentokoneissa lopetettiin 1965. BAC kansallistettiin 1977, jolloin siitä tuli osa British Aerospacea (BAe), joka jatkaa nykyään lentokoneiden valmistusta nimellä BAE Systems.


title: Vickers (yritys)

text: Vuonna 1955 Vickers Armstrong Shipbuilders nimen saanut yhtiö nimettiin 1968 Vickers Limited Shipbuilding Groupiksi. Samoin Vickersin laivanrakennustoiminta kansallistettiin 1977, jolloin se liitettiin muodostettuun Bristih Shipbuilders yhtiöön. Yhtiö yksityistettiin 1986 nimellä (VSEL), josta myöhemmin tuli osa GEC Marconi Marinea. Yhtiö jatkaa edelleen toimintaansa osana BAE Systems Submarine Solutionsia.


title: Vickers (yritys)

text: Yhtiön terästeollisuuden kansallistamisen ja liittämisen British Steeliin jälkeen jäljelle jääneet osat muodostivat Vickers plc:n. Yhtiö osti 1986 asetehtaan Leedsistä Royal Ordnance Factoryn, josta muodostettiin Vickers Defence Systems. Yhtiö osti lisäksi autoteollisuusyrityksen Cosworthin 1990, vesipropulsiojärjestelmiä valmistaneen Kamewan 1986 ja norjalaisen merimoottoreita valmistaneen Ulsteinin 1998. Rolls-Royce Motors ja Cosworth myytiin 1998 Volkswagenille.


title: Vickers (yritys)

text: Vickers säilyi itsenäisenä, kunnes Rolls-Royce plc osti sen 1999. Samassa yhteydessä puolustusajoneuvoteollisuus siirrettiin Alvis plc:lle, josta tuli Alvis Vickers. Rolls-Roycelle siirtyneet Vickers plc ja sen tytäryhtiöt nimettiin maaliskuussa 2003 Vintersiksi. Vickersin nimi säilyi Alvis Vickersissä, kunnes yhtiö liitettiin 2004 BAE Systemsiin muodostettaessa BAE Systems Land Systemsiä.


title: Mohamed ElBaradei

text: Mohamed ElBaradei (arabiaksi محمدالبرادعئ, s. 17. kesäkuuta 1942) on egyptin varapresidentti ja Kansainvälisen atomienergiajärjestön (IAEA) entinen johtaja.


title: Mohamed ElBaradei

text: ElBaradei opiskeli oikeustiedettä Kairossa ja New Yorkissa. Hän toimi maansa YK-edustajana New Yorkissa ja Genevessä. 1970-luvulla hän toimi Egyptin ulkoministerin erityisavustajana, 1980-luvulla hän siirtyi YK:n palvelukseen. Kansainvälinen atomienergiajärjestö valitsi hänet puheenjohtajakseen vuonna 1997 ja kaksi kertaa uudelleen. Vuonna 2009 hän luopui tehtävästä 67-vuotiaana.


title: Mohamed ElBaradei

text: Mohamed ElBaradei jakoi yhdessä IAEA:n kanssa vuoden 2005 Nobelin rauhanpalkinnon. Perusteeksi Nobel-komitea mainitsi palkittujen ”ponnistelut ydintekniikan sotilaallisen käytön ehkäisemiseksi sekä ydinvoiman rauhanomaisen käytön parhaan mahdollisen turvallisuuden varmistamiseksi”. Lisäksi Nobel-komitea korosti IAEA:n ja ElBaradein ”keskittäneen menneinä vuosikymmeninä tarmonsa vähentääkseen ydinaseiden merkitystä kansainvälisessä politiikassa ja tähdänneen niiden kieltämiseen. Se, ettei maailma ole tässä suhteessa kokenut juurikaan edistystä viime aikoina, tekee ydinaseiden vastustamisen entistäkin tärkeämmäksi”.


title: Mohamed ElBaradei

text:
Mohamed ElBaradei oli yksi keskeisistä johtohahmoista Egyptin vuoden 2011 kansannousun oppositioliikkeiden yhteenliittymässä.
Huhtikuussa 2012 hän perusti oman puolueen. Hän ei kuitenkaan osallistunut vuonna 2012 pidettyihin presidentinvaaleihin. Hän toimi sittemmin Egyptin varapresidenttinä, mutta ilmoitti eroavansa tehtävästä sotilasjuntan raakojen otteiden takia.


title: Aleksanteri Syväriläinen

text: Pyhittäjä Aleksanteri Syväriläinen (15. kesäkuuta 1448 - 30. elokuuta 1533) on yksi ortodoksisen kirkon pyhistä, joita nimitetään Karjalan valistajiksi.


title: Aleksanteri Syväriläinen

text: Pyhittäjä Aleksanteri, maallikkonimeltään Amos, syntyi Novgorodin hallitsemalla alueella Äänisen viidenneksessä, Syväriin laskevan Ojattijoen varrella Manderen kylässä vuonna 1448. Hän oli syntyperältään vepsäläinen.


title: Aleksanteri Syväriläinen

text: Aleksanteri karkasi salaa vanhemmiltaan kilvoittelemaan Valamon luostariin vuonna 1471, jossa hänen vihittiin munkiksi 26-vuotiaana 1474. Oltuaan kolme vuotta munkkina hän siirtyi erakoksi Pyhityssaareen, jossa hän asui luolassa seitsemän vuotta. Valamosta hän siirtyi vuonna 1484 igumenin luvalla Laatokkaan laskevan Syvärin lähistölle, jossa hän vietti kilvoitellen ensin yksinään seitsemän vuotta ja myöhemmin perustamansa Pyhän Kolminaisuuden luostarin yhteydessä lopun ikäänsä.


title: Aleksanteri Syväriläinen

text:
Pyhän Kolminaisuuden luostarin kirkko rakennettiin ja arkkipiispa vihki sen vuonna 1526.
Novgordin arkkipiispa Searpion vihki Aleksanterin papiksi ja nimitti hänet luostarin igumeniksi. Serapion toimi Novgorodin arkkipiispana 1506-1516, joten tämän perusteella Aleksanteri olisi saanut pappisvihkimyksen aikaisintaan 58-vuotiaana.


title: Aleksanteri Syväriläinen

text:
Aleksanteri Syväriläisen oppilaat perustivat Karjalaan paljon luostareita. Tämän vuoksi puhutaan Aleksanteri Syväriläisen koulukunnasta. Moskovan tsaarit osoittivat kunnioitusta Syvärin luostarille merkittävien lahjoitusten ja näyttävien vierailujen merkeissä.
Aleksanteri Syväriläinen kanonisoitiin vuoden 1547 kirkolliskokouksessa. Hänen hagiografiansa kirjoitti pappismunkki Irodion kaksitoista vuotta Aleksanterin kuoleman jälkeen 1545. Irodion oli Aleksanterin oppilas ja myöhempi luostarin johtaja.


title: Aleksanteri Syväriläinen

text: Aleksanteri Syväriläisen turmeltumattomat reliikit löytyivät sata vuotta hänen kuolemansa jälkeen, ja ne siirrettiin hopeiseen arkkuun, jossa ne saivat olla rauhassa kolmesataa vuotta vallankumoukseen 1917 asti. Tuona aikana Aleksanteri Syväriläisen pyhät reliikit olivat suuren kirkollisen kunnioituksen kohteena.


title: Aleksanteri Syväriläinen

text: Lokakuun 23.-24. päivänä 1918 Aunuksen erikoiskomitean työntekijät löysivät munkkien piilottaman Aleksanteri Syväriläisen hopeisen arkun. Aleksanterin ruumis otettiin pois arkusta, sille tehtiin lääketieteellinen tutkimus ja se asetettiin näytteille palvelemaan vallankumouksellisen uskonnonvastaisuuden propagandan tarkoitusperiä. Tämän jälkeen reliikit hävisivät, kunnes ne löydettiin Pietarista Sotilaslääketieteellisen akatemian laitokselta, seinäkaapin takaa syksyllä 1997. Tämän jälkeen pyhäinjäännökset tutkittiin Pietarin oikeuslääketieteellisessä laboratoriossa, jossa todettiin jäännösten ikä ja etninen alkuperä. Aleksanteri Syväriläisen turmeltumattomat pyhäinjäännökset, reliikki, palautettiin metropoliitta Vladimirin siunauksella Syvärin Pyhän Kolminaisuuden luostarin Kristuksen kirkastuksen kirkon luostariin 23. marraskuuta 1998, jossa ne ovat taas suuren kirkollisen kunnioituksen kohteena.


title: Aleksanteri Syväriläinen

text: Pyhittäjä Aleksanteri Syväriläinen kuoli vuonna 1533, 30. elokuuta, joka nykyään on hänen muistopäivänsä ortodoksisessa kirkkokalenterissa.


title: Townes Van Zandt

text: John Townes Van Zandt (7. maaliskuuta 1944 – 1. tammikuuta 1997) oli yhdysvaltalainen country- ja folk-muusikko, laulaja ja lauluntekijä.


title: Townes Van Zandt

text: John Townes Van Zandt syntyi 7. maaliskuuta 1944 keskiluokkaiseen perheeseen, joka muutti usein paikasta toiseen. Hän sai ensimmäisen kitaransa yhdeksänvuotiaana nähtyään Elvis Presleyn televisiossa. Van Zandt luki nuorena paljon Shakespearea ja kirjoitti runoja. Hän opiskeli Shattuckin sotilasakatemiassa Minnesotassa kahden vuoden ajan lukioikäisenä. Hän aloitti opinnot Coloradon yliopistossa Boulderissa 1962. Hän menestyi hyvin opinnoissaan, ja vapaa-ajallaan hän soitteli kitaraa ja kuunteli Lightnin' Hopkinsin ja Hank Williamsin musiikkia. Hänen vanhempansa huolestuivat hänen juomisestaan ja laittoivat hänet insuliinishokkihoitoon kolmeksi kuukaudeksi. "Be Here To Love Me" -dokumentissa hänen siskonsa väittää Townesin menettäneen sen vuoksi lähes kaikki lapsuusmuistonsa.


title: Townes Van Zandt

text: Townes aloitti lakiopinnot Houstonin yliopistossa 1965 ja meni naimisiin. Hän haki ilmavoimiin mutta ei läpäissyt lääkärintarkastusta, sillä häntä pidettiin maanisdepressiivisenä.


title: Townes Van Zandt

text: Soitettuaan kitaraa usean vuoden ajan itsekseen Van Zandt alkoi esiintyä Houstonissa yleisön edessä ja kirjoittaa omia laulujaan. Kitaransoittotyylinsä hän oppi kuuntelemalla Lightnin' Hopkinsia, ja Bob Dylanin "The Times They Are a-Changin’" sai hänet hänen omien sanojensa mukaan haluamaan ryhtyä muusikoksi.


title: Townes Van Zandt

text: Van Zandtin isä kuoli 1966 ja Townes jätti lakiopintonsa. Hän alkoi kierrellä esiintyen Jerry Jeff Walkerin ja Doc Watsonin kanssa. Hän meni Nashvilleen vuonna 1967, ja hänen nauhansa teki vaikutuksen Poppy Recordsin Kevin Eggersiin. Poppy julkaisi Van Zandtin ensimmäisen albumin "For the Sake of the Song" seuraavana vuonna. Seuraavien viiden vuoden aikana Van Zandt levytti Poppylle vielä viisi albumia. Hänen albuminsa eivät saavuttaneet myyntimenestystä, mutta ne tekivät vaikutuksen moneen muusikkokollegaan.


title: Townes Van Zandt

text: Van Zandt kärsi alkoholi- ja huumeongelmista, ja hänen holtittomasta elämästään kierteli paljon tarinoita. Van Zandt erosi ensimmäisestä vaimostaan 1970 ja muutti seuraavien vuosien aikana kaupungista toiseen. Hän viihtyi laitapuolen kulkijoiden seurassa eikä välittänyt rahasta.


title: Townes Van Zandt

text: Vuonna 1975 valmistunut musiikkidokumentti "Heartworn Highways" kertoo vapaiden lauluntekijöiden ympäristöstä ja tekijöistä ja kuin huomaamatta Townes "varastaa" dokumentin pääroolin charmanttina ja boheemina renttutaiteilijana.


title: Townes Van Zandt

text: Van Zandt piti levytystaukoa 1979–1987, kunnes hän julkaisi Sugar Hill Recordsille uuden albuminsa. Hän asui Nashvillessa kolmannen vaimonsa kanssa, ja perheeseen syntyi kaksi lasta. Vuosikymmenien juopottelu oli kuitenkin heikentänyt hänen terveyttään ja lauluääntään, ja hänen esiintymisensä menivät usein penkin alle humalatilan johdosta.


title: Townes Van Zandt

text: Van Zandt kuoli uudenvuodenpäivänä 1997. Hän oli kaatunut ja murtanut lantionsa viikkoa aiemmin. Hänet lopulta leikattiin sairaalassa ja Van Zandt pääsi kotiin, mutta hän kuoli sydänkohtaukseen samana iltana 52-vuotiaana. Hänelle järjestettiin kahdet hautajaiset, yhdet perheelle ja toinen musiikkiväelle Nashvillessa.


title: Townes Van Zandt

text: Townes Van Zandt sävelsi suuren määrän lauluja, jotka olivat usein alakuloisia ja jopa synkkiä tarinoita elävästä elämästä. Sävellyksissä kantri ja folk kohtasivat bluesin, ja karusta ilmaisustaan ja kaikesta synkkyydestään huolimatta musiikissa oli kauneutta ja melodisuutta. Usein Townes lauloi epäonnisista laitapuolen kulkijoista ja muista kovanonnen sotureista, joita elämä ei ollut kohdellut oikeudenmukaisesti. Townes koki itsekin hieman samanlaisen kohtalon: lempeästä äänestään ja hienoista lauluistaan huolimatta hän jäi aina pienen kulttipiirin suosikiksi.


title: Townes Van Zandt

text: Lauluntekijänä Van Zandt sai kuoltuaan osakseen suurta arvostusta, ja lukuisat kuulut kantritaitajat levyttävät yhä miehen lauluja. Hänen kappaleitaan ovat levyttäneet muun muassa Willie Nelson, Merle Haggard, Bob Dylan, Emmylou Harris, Lyle Lovett, Cowboy Junkies ja Norah Jones. Steve Earlea voidaan pitää suorastaan Townesin oppipoikana ja Earle onkin sanonut Townesin "olevan maailman paras lauluntekijä" ja olevansa valmis "vaikka seisomaan cowboy-buutseissaan Bob Dylanin kahvipöydällä" sanomassa tämän. Earle myös nimesi poikansa Justin Townes Earliksi ja vuonna 2009 hän julkaisi kokonaisen Townes-coverlevyn.


title: Townes Van Zandt

text: Suomessa Townes Van Zandt vieraili muutamaan otteeseen. Muun muassa Karjaan vuoden 1993 Kantrikavalkaadien soolo-esiintyminen oli paikallaolijoiden mukaan vavahduttava. Van Zandtin karisma teki suuren vaikutuksen yleisöön, joka istui hiiren hiljaa kuuntelemassa Townesin lauluja ja tarinoita.Kuoleman jälkeen julkaistut levyt:


title: Karjalan valistajat

text: Karjalan valistajiksi kutsutaan ortodoksisen kirkon Venäjän Karjalassa, Lapissa, Inkerissä, Vepsässä ja Äänisjoen ja Vienanjoen alajuoksulla vaikuttaneita pyhiä, joista tunnetaan yli kuusikymmentä eri henkilöä.


title: Karjalan valistajat

text: Heistä keskeisimmät ovat pyhittäjät:Suomen ortodoksinen kirkko on vuodesta 1957 lähtien viettänyt Karjalan pyhittäjäisien ja valistajien muistopäivää lauantaina aikaisintaan 31. lokakuuta ja viimeistään 6. marraskuuta, toisin sanoen samana päivänä, jolloin Suomessa ja Ruotsissa vietetään pyhäinpäivää.


title: Jean S.

text: Jean S. on vuonna 1991 perustettu suomalainen yhtye. Yhtye perustettiin alun perin Sibelius-Akatemian hallinnoiman klubin housebändiksi.


title: Jean S.

text: Jean S. esittää pääasiassa suomenkielisiä cover-kappaleita, mutta on levyttänyt myös omaa musiikkiaan. Yhtyeen jäsenten esiintymisasu on yleensä smokki ja polvihousut.


title: Jean S.

text: Vuodesta 2008 lähtien Jean S. on toiminut kesäisin musiikkiteatteri UIT:n taustaorkesterina.


title: Jean S.

text: Kesällä 2017 toinen yhtyeen perustajajäsenistä Timo Kärkkäinen ilmoitti eroavansa yhtyeestä vuoden 2017 lopussa. Hänen jäähyväiskeikkansa on suunniteltu pidettäväksi 20. marraskuuta 2017 Kulttuuritalossa Helsingissä. Syyskuun alussa bändi julkisti tiedon jonka mukaan Kärkkäisen korvaajaksi tulee Taikapeilistä tuttu Nina Tapio.


title: Jean S.

text: Bändin albumeita on myyty yli 200 000 kappaletta ja se on tehnyt yli 3 000 keikkaa. Lisäksi yhtyeellä on ollut kaksi tv-showta (tiedot kesältä 2017).


title: Jean S.

text: Yhtyeen levy-yhtiö on AXR Music, aiemmin oli Edel Records Finland.


title: Ejakulaatio

text: Ejakulaatiolla voidaan tarkoittaa joko:


title: USART

text: USART ("Universal Synchronous/Asynchronous Receiver-Transmitter") eli sarjaliikenteen lähetys- ja vastaanottopiiri , joka muuntaa rinnakkaisdatan sarjadataksi. USART tai UART on usein integroitu emolevyyn ja sitä käytetään tietoliikenteessä lisälaitteen sarjaportin ja tietokoneen välisessä kommunikoinnissa.


title: Ruosniemi

text: Ruosniemi () on yksi Porin kaupunginosista, joka sijaitsee Pohjois-Porissa. Ruosniemen alueita ovat Ylikylä, Alikylä, Järvikylä ja Viikeri. Myös Tuulikylä kuului aiemmin Ruosniemeen mutta alueen kasvettua siitä on tullut oma kaupunginosansa.


title: Ruosniemi

text: Ruosniemen naapurikaupunginosia ovat etelässä Toejoki, Murtosenmutka ja Isojoenranta, lännessä Hyvelä ja Tuulikylä, sekä idässä Ulvilan Harjunpää.


title: Ruosniemi

text: Ruosniemessä on kirkko, peruskoulun ala-aste ja kaksi päiväkotia. Koulun yhteydessä on myös sivukirjasto. Muita palveluita Ruosniemessä on mm. kioski, ravintola Kasi-Blanca, työkaluliike, autokorjaamo ja parturi-kampaamoja. Myös liikuntamahdollisuuksia riittää laskettelukeskuksen lisäksi jääkiekkokaukalon ja jalkapallokenttien muodossa.


title: Ruosniemi

text: Ruosniemen kautta on kulkenut Porin ja Haapamäen välinen rautatie. Nykyisin rautatiestä on käytössä enää muutaman kilometrin pituinen Ruosniemeen päättyvä osuus. Ruosniemessä sijaitsi laiturivaihde, jolle rakennettiin arkkitehti Thure Hellströmin suunnittelema laiturirakennus vuonna 1933. Henkilöliikenne loppui vuonna 1981 ja rataosa Ruosniemestä Kankaanpäähän poistettiin käytöstä vuonna 1985. Ruosniemestä Kullaalle menevän maantien ylittänyt rautatiesilta ja siihen liittynyt ratapenger on purettu, mutta laiturirakennus ja sivuraiteet ovat yhä jäljellä.


title: Erzsébet Báthory

text: Erzsébet (Elisabet) Báthory, avioituneena Erzsébet Nádasdy (unkariksi "Báthory Erzsébet", slovakiksi Alžbeta Bátoriová-Nádašdy, 7. elokuuta 1560 – 21. elokuuta 1614) oli unkarilainen kreivitär ja sarjamurhaaja, tunnetuin unkarilaisten ja slovakkien historiassa. Hän vietti suurimman osan elämästään Čachticen linnassa. Häntä ja neljää muuta syytettiin 20–600 tytön tai nuoren naisen kiduttamisesta ja tappamisesta. Vuonna 1610 hänet vangittiin ja muurattiin sisään huoneeseensa. Báthory kuoli neljä vuotta myöhemmin. Aatelisarvo esti hänen teloituksensa, mutta hänen apulaisensa teloitettiin.


title: Erzsébet Báthory

text: Erzsébet Báthory syntyi 1560 Báthoryjen aatelisperheeseen. Hän sai siihen aikaan poikkeuksellisen hyvän kasvatuksen, sillä hänet opetettiin lukemaan ja laskemaan. Hän puhui äidinkielensä unkarin lisäksi myös sujuvaa latinaa, saksaa ja kreikkaa. Erzsébet tuli 13-vuotiaana raskaaksi oltuaan yhdynnässä talonpojan kanssa. Äiti kreivitär Anna halusi salata asian, joten lapsi annettiin heti syntymänsä jälkeen Unkarin syrjäseudulle maalaisnaisen haltuun. Nainen lahjottiin poistumaan maasta lapsen kanssa ainakin Erzsébetin elinajaksi.


title: Erzsébet Báthory

text: Erzsébet naitettiin kreivi Nádasdylle vuonna 1575. Kreivin ollessa sotamatkoilla Turkissa Erzsébet kärsi yksinäisyydestä, johon sotaretkien lisäksi vaikutti myös heidän linnansa syrjäinen sijainti. Erzsébet ilmeisesti sairastui skitsofreniaan. Hän otti tavakseen pieksää kamarineitoja ja linnan henkilökuntaa usein verille asti. Lisäksi hän kiinnostui mustasta magiasta ja lesboseksuaalisista irtiotoista. Kreivin ollessa pitempiä aikoja kotona tämä käytös lieventyi. Vuosina 1585–1598 pari sai viisi lasta:Joidenkin lähteiden mukaan pariskunnalla oli kolmaskin poika, Miklós, mutta tietoa ei voida varmistaa. Voi myös olla, että hän oli silkka sukulaispoika, koska häntä ei mainita kreivittären vuoden 1610 testamentissa. On myös huhuttu, että pariskunnalle syntyi György-niminen poika, joka kuitenkin kuoli jo nuorena. Varmaa tietoa ei kuitenkaan ole. Kotiopettajattaret pitivät huolta kreiviparin lapsista, kuten Erzsébetillekin oli tehty nuorena.


title: Erzsébet Báthory

text: Erzsébet oli kaunis ja turhamainen nainen ja hän piti ikuisen nuoruuden ajatuksesta. Erään legendan mukaan Erzsébet löi kerran palvelijatartaan kasvoihin tai korvaan niin kovaa, että palvelijattaren nenästä alkoi vuotaa verta. Osa verestä roiskui Erzsébetin iholle, ja hän ajatteli ihonsa näyttävän heti kauniimmalta ja nuoremmalta. Tästä hän sai ajatuksen kylpeä nuorten naisten, usein neitsyiden, veressä. Kun Erzsébet halusi mennä kylpyyn, nuorta tyttöä roikotettiin ammeen yläpuolelle samalla, kun hänen kaulansa viillettiin auki. Yksi yleinen selitys legendalle on, että kreivittären vaatteet olivat kidutuksien jäljiltä niin verisiä, että näytti aivan siltä kuin hän olisi kylpenyt veressä. Tarinaa verikylvyistä ei kuitenkaan ole pystytty todistamaan todeksi, eikä vuonna 1817 julkaistuissa todistajanlausunnoissakaan mainittu niistä mitään.


title: Erzsébet Báthory

text: Vuonna 1610 keisari Matias II määräsi Unkarin hallitsijan Juraj Thurzón järjestämään tutkimuksen kreivitär Erzsébet Báthoryn linnassa huhujen mukaan tapahtuvista raakuuksista. Sysäyksen tutkimusten aloittamiselle olivat antaneet kreivittären surmaamat aateliset, joita Erzsébet oli valinnut uhreikseen alempisäätyisten nuorten naisten käytyä vähiin. Thurzon lähettämät sotilaat löysivät heti kreivittären linnaan astuttuaan nuoren naisen ruumiin ja kuolemaisillaan olevan naisen. Lisää todisteita kidutuksista ja murhista löytyi linnan erittäin monipuolisesti varustetusta kidutuskammiosta.


title: Erzsébet Báthory

text: Vuosien aikana kreivitär surmasi joidenkin lähteiden mukaan yli 600 naista. Suurin osa uhreista oli nuoria naisia, jopa 12-vuotiaita, yleensä neitsyitä. Ennen oikeudenkäyntiä kuultiin yli 300 todistajaa, jotka kertoivat kreivitär Báthoryn muun muassa polttaneen uhrien sukupuolielimiä, jäädyttäneen naisia alasti ulos pakkaseen kaatamalla vettä heidän päälleen, näännyttäneen uhreja nälkään ja purreen paloja heidän kasvoistaan. Erzsébet ja neljä apulaista todettiin syyllisiksi 80 murhaan oikeudenkäynnissä 7. tammikuuta 1611. Kreivitär ei ollut paikalla oikeudenkäynnissä, eikä häntä missään vaiheessa syytetty oikeudessa tai tuomittu rikoksesta. Silti jo heti 30. joulukuuta 1610 tapahtuneen kiinnioton jälkeen Erzsébet vangittiin kotiinsa Čachticen linnan umpeen muurattuun huoneistoon, jossa hän kuoli neljä vuotta myöhemmin, 54-vuotiaana 21. elokuuta 1614. Bathoryn tarinaa on käytetty myös kirjasarjassa Noitien taistelu, osassa Odin kirous ja mainiten osassa Susiemon klaani.


title: Katarsis

text: Katarsis eli katharsis (kreik. "puhdistuminen") on äkkinäinen tunnetila tai kliimaksi, joka johtaa elämänhalun uudistumiseen, palautumiseen tai voimistumiseen.


title: Katarsis

text: Käsitettä on käytetty muun muassa teatterissa tragedian yhteydessä. Antiikin Kreikan runousoppien mukaan tragediassa esitetyn kärsimyksen herättämä pelko ja sääli puhdistavat lopulta näytelmän katsojan mielen. "Katarsis"-termiä käytetään myös uskonnollisesta puhdistautumisesta sekä jännityksen tai ahdistuksen laukeamisesta.


title: Katarsis

text: Katarsis liittyy myös mediaan ja mediaväkivallan tutkimukseen. Katharsismalli kuvaa mediaväkivallan vaikutuksia.


title: Katarsis

text: Katarsis liittyy myös freudilaiseen teoriaan ja psykoanalyyttiseen käytäntöön.


title: Käppärä

text: Käppärä on Porin 22. kaupunginosa, ja se sijaitsee noin kilometrin päässä kaupungin keskustasta Länsi-Porissa. Käppärän naapurikaupunginosia ovat idässä Kalevanpuiston toisella puolella Päärnäinen eli "Kuukkari" ja Tiilinummi, pohjoisessa Karjaranta, luoteessa Tikkula ja lännessä Valtatie 2:n toisella puolella Musa.


title: Käppärä

text: Käppärässä sijaitsevat muun muassa Käppärän koulu, Käppärän hautausmaa ja Porin ortodoksinen kirkko.


title: Käppärä

text: Käppärä on saanut nimensä hiekkakankaalla kasvaneista männynkäppyröistä joita käppärän puistossa vieläkin kasvaa.


title: Seinäjoen rautatieasema

text: Seinäjoen rautatieasema () on rautatieasema, joka sijaitsee Seinäjoen keskustassa Valtionkatu 1:ssä. Nykyinen asemarakennus valmistui 1969, ja se sijaitsee samassa rakennuksessa kuin linja-autoasema. Rakennus oli valmistuessaan tilavuudeltaan Suomen toiseksi suurin rautatieasemarakennus Helsingin rautatieaseman jälkeen. 2000-luvulla rakennus peruskorjattiin nykyaikaiseksi matkakeskukseksi.


title: Seinäjoen rautatieasema

text: Seinäjoki on merkittävä risteysasema, josta on yhteys sekä Helsingin, Oulun, Vaasan, Jyväskylän ja Kaskisten suuntaan. Radalla Kaskisiin ja sen satamaan on ainoastaan tavaraliikennettä.


title: Seinäjoen rautatieasema

text: Asemarakennuksen etupuolella sijaitsee rautatieläisaiheinen patsas "Tuolta se tulee, tuolta se tulee".


title: Seinäjoen rautatieasema

text: Seinäjoen rautatieasema-alue kuuluu Suomen valtakunnallisesti merkittäviin rakennettuihin kulttuuriympäristöihin.


title: Seinäjoen rautatieasema

text: Seinäjoen rautatieasema sijoitettiin vuonna 1883 liikenteelle avatun Vaasan radan varteen lähelle Östermyran ruukkia Seinäjoen kylään. Varhaisen teollisuuden ansiosta Seinäjoesta oli jo 1860-luvulla muodostettu oma kuntansa ja kappeliseurakuntansa. Ruukinpatruuna Gustaf August Wasastjernan kerrotaan vaikuttaneen ratkaisevasti rautatien saamiseen paikkakunnalle. Ensimmäinen asemarakennus valmistui IV luokan aseman tyyppipiirustusten mukaan samanlaisena kuin Vilppulan ja Alavuden asemat; Oulun radan suunta ei ollut vielä tässä vaiheessa selvillä. Ratapihan itäreunaan rakennettiin 10-paikkainen veturitalli, joka laajennettiin myöhemmin 17-paikkaiseksi. Tavararatapihan laajennuttua veturitalli on jäänyt keskelle ratapiha-aluetta. Rautatieaseman nimenä oli vuoteen 1892 saakka Östermyra ja sen jälkeen vuoteen 1897 Seinäjoki/Östermyra.


title: Seinäjoen rautatieasema

text: Seinäjoen aseman kohtalo muuttui nopeasti avaamisensa jälkeen. Vanha suunnitelma Oulun radan suunnasta muuttui ja sen lähtöasemaksi vaihtui Myllymäen sijasta Seinäjoki. Oulun rata valmistui vain kolme vuotta Vaasan radan jälkeen ja Seinäjoesta tuli tärkeä risteysasema, jossa lisäksi yöpyivät Oulun suunnan junat. Myös Vaasaan matkustaneet viettivät yönsä Seinäjoella, koska illalla saapuneiden junien vaihtoyhteys lähti vasta seuraavana aamuna. Matkustajat yöpyivät aseman tuntumassa sijainneissa kahdessa rautatiehotellissa, joista toinen oli tarkoitettu II luokan ja toinen III luokan matkustajille.


title: Seinäjoen rautatieasema

text: Seinäjoesta tuli neljän radan risteysasema vuonna 1911, jolloin Suupohjan rata valmistui Perälän asemalle saakka. Rataosat Perälän asemalta Kaskisiin ja Kristiinankaupunkiin valmistuivat vuonna 1913. 1900-luvun alkupuolella Seinäjoen asemanseutu kasvoi nopeasti teollisuus- ja asutuskeskukseksi. Asemanseudusta muodostettiin taajaväkinen yhdyskunta vuonna 1921 ja se erotettiin itsenäiseksi kauppalaksi kymmenen vuotta myöhemmin. Seinäjoen maalaiskunta yhdistettiin kauppalaan vuonna 1959 ja Seinäjoki muuttui kaupungiksi vuoden 1960 alussa.


title: Seinäjoen rautatieasema

text: Henkilöliikenne Suupohjan radalla lopetettiin vuonna 1968 ja rataosuus Perälän asemalta Kristiinankaupunkiin poistettiin käytöstä vuonna 1982. Uusi rataosuus Tampereelta Parkanon kautta Seinäjoelle avattiin vuonna 1971. Tämän jälkeen Seinäjoelta oli henkilöliikennettä neljään suuntaan ja rautatie viiteen suuntaan. Uusi alikulkutunneli asemalaitureille rakennettiin vuosina 1993–1994. Asemarakennuksen omistaa VR-Yhtymä, muut asema-alueen rakennukset siirtyivät Senaatti-kiinteistöille vuonna 2007.


title: Seinäjoen rautatieasema

text: Seinäjoen lipunmyynti on loppunut vuoden 2016 alusta.


title: Jalkapallon maailmanmestaruuskilpailut 1990

text: Vuoden 1990 jalkapallon maailmanmestaruuskilpailut järjestettiin Italiassa. Turnauksen voitti Saksan liittotasavalta, joka kukisti loppuottelussa Argentiinan maalein 1–0.


text: Finaalin moni katsoi kuvastaneen kisoja kokonaisuudessaan: Turnauksessa tehtiin vain 115 maalia 52 ottelussa (keskimäärin 2,21 per ottelu), mikä oli kaikkien aikojen alhaisin lukema. Punaisia kortteja jaettiin peräti 16 kappaletta ja varoituksia 164 kappaletta, mitkä olivat ennätysmääriä. Kisojen pelillinen anti jäi kokonaisuutena odotettua alhaisemmaksi. Loppuottelunkin ainoa maali syntyi rangaistuspotkusta. Argentiina oli sinnittellyt loppuotteluun asti heikohkoksi arvioidulla pelillä muun muassa rangaistuspotkukilpailujen kautta. Puolustusvoittoisuuden ja vähämaalisuuden katsottiin näivettävän jopa koko lajia, mikä ajoi Kansainvälisen jalkapalloliiton sääntötarkistuksiin. Muun muassa hyökkäävän joukkueen pelaajien koskemattomuuteen tultaisiin kiinnittämään jatkossa enemmän huomiota.


text: Italia oli eräs turnauksen suosikeista. Välierissä Italia kuitenkin putosi finaalista juuri Argentiinalle rangaistuspotkukilpailussa. Azeglio Vicinin valmentama isäntäjoukkue otti lopulta pronssiset mitalit voittamalla Englannin.


text: Turnauksen ilopilleri oli Kamerunin joukkue, joka kokeneen kapteeninsa Roger Millan johdolla eteni puolivälieriin, joissa kuitenkin hävisi Englannille jatkoajalla.


text: Turnauksen parhaaksi pelaajaksi valittiin Italian hyökkääjä Salvatore Schillaci. Muita näkyviä pelaajia olivat muun muassa Saksan Lothar Matthäus, Andreas Brehme ja Jürgen Klinsmann, Kamerunin Roger Milla, Englannin Paul Gascoigne Jugoslavian Drajan Stojkovic sekä Tshekkoslovakian Tomas Skuhravy. Edellisten kisojen paras pelaaja, Argentiinan Diego Maradona ei Italiassa tehnyt yhtään maalia, mutta kunnostautui joukkueensa johtohahmona ja pelintekijänä.


text: Maailmanmestaruuskilpailut alkoivat yllätyksellä, kun avausottelussa Kamerun voitti hallitsevan maailmanmestari Argentiinan 1-0. Romania varmisti jatkopaikkansa 2-0 voitolla Neuvostoliitosta. Kamerun voitti sensaatiomaisesti alkulohkonsa ja Argentiina selvisi vasta kolmantena jatkoon.


text: Italia oli yksi suosikeista, ja joukkue vastasikin odotuksiin . Italia varmisti lohkovoiton Tshekkoslovakiaa vastaan Salvatore Schillacin ja Roberto Baggion maaleilla. Tshekkoslovakia vei lohkon toisen sijan voittamalla Itävallan ja USA:n.


text: Brasilia eteni Italian tavoin alkulohkosta jatkoon puhtaalla pelillä, tosin se voitti jokaisen ottelunsa vain niukasti maalin erolla. Costa Rica selvisi jatkoon voitettuaan yllättäen Skotlannin 1-0. Pahasti joutui pettymään myös Ruotsi, joka hävisi kaikki kolme alkulohko-otteluaan maalein 1–2.


text: Saksan liittotasavalta oli vakuuttava alusta lähtien. Saksa kaatoi avausottelussaan Jugoslavian 4-1, seuraavaksi Yhdistyneet Arabiemiirikunnat 5-1 ja voitti alkulohkonsa maalierolla 10-3. Jugoslaviaa pidettiin turnauksen "mustana hevosena" ja joukkue oli lohkonsa toiseksi paras. Kolumbia eteni neljännesvälieriin venyessään viime hetken tasapeliin Saksaa vastaan.


text: Minkään lohko E:n joukkueen otteet eivät vakuuttaneet. Jatkon pääsivät lopulta Espanja, Belgia ja Uruguay.


text: F-lohko oli eräs turnauksen heikkotasoisimmista; siinä tehtiin vain seitsemän maalia. Englanti paransi peliään lopulta sen verran, että selviytyi lohkovoittajaksi. Irlanti taisteli myös pudostuspeleihin. Hollanti oli eräs MM-kisojen suurimpia pettymyksiä. Vuoden 1988 Euroopan mestari ei voittanut turnauksessa otteluakaan ja selvisi alkulohkostaan vasta kolmantena jatkoon.


text: Saksan liittotasavallan ja Hollannin kohtaaminen pudotuspelien ensimmäisellä kierroksella oli eräs kisojen harvoja hyvätasoisia otteluita. Frank Rijkaard nahisteli Rudi Völlerin kanssa 24. minuutilla, minkä seurauksena molemmat ajettiin ulos. Saksa oli lopulta parempi Jürgen Klinsmannin ja Andreas Brehmen maaleilla 2-1.


text: Italia jatkoi puhtaalla pelillä myös Uruguayta vastaan; kisojen isäntämaa voitti maalein 2-0 .


text: Brasilia joutui jälleen pettymään, vaikka hallitsi ensimmäistä pudotuspeliotteluaan Argentiinaa vastaan mielin määrin: Argentiinan Claudio Caniggia pääsi tekemään vastaiskusta voittoon riittäneen maalin, joka jäi ottelun ainoaksi.


text: Espanja kärsi tehottomuudesta, ja hävisi Jugoslavialle 1-2. Tshekkoslovakia kaatoi Costa Rican vaivatta 4-1. Tomas Skuhravy teki ottelussa hattutempun. Irlanti voitti maalittomana päättyneen ottelun jälkeen voitti Romanian rangaistuspotkukilpailussa.


text: Kamerun eteni jatkoon Roger Millan kahdella maalilla, joista jälkimmäinen syntyi Kolumbian maalivahti Rene Higuitan riskialttiin pelaamisen seurauksena. Englanti voitti Belgian 1-0; maalin teki jatkoajan viimeisellä minuutilla David Platt Paul Gascoignen keskityksestä.


text: Puolivälieristä mitalipeleihin etenivät odotetusti Saksan liittotasavalta sekä Italia. Saksa voitti Tshekkoslovakian 1-0 Lothar Matthäuksen rangaistuspotkumaalilla, ja Italia oli samoin lukemin Irlantia parempi. Ottelukierros jäi vähämaaliseksi ja koko kisoja leimannut puolustusvoittoisuus korostui.


text: Argentiinan ja Jugoslavian välinen tapahtumaköyhä ottelu oli jatkoajankin jälkeen lukemissa 0-0. Rangaistuspotkukilpailussa kolme argentiinalaista onnistui Jugoslavian kahta vastaan, mikä toi Argentiinalle jatkopaikan.


text: Kamerun oli lähellä yllätystä ja johti vielä 82. minuutilla Englantia vastaan, mutta Gary Lineker tasoitti rangaistuspotkusta. Jatkoajalla Englanti sai otteen pelistä, ja Lineker viimeisteli pilkulta lukemiksi 3-2.


text: Italia oli edennyt välieriin asti päästämättä maaliakaan ja oli ennakkosuosikki myös Argentiina vastaan. Italia siirtyi 17. minuutilla Schillacin maalilla johtoon. Argentiina kuitenkin tasoitti 67. minuutilla ja ottelu eteni jatkoajan jälkeen rangaistuspotkukilpailuun. Siinä Argentiinan maalivahti Sergio Goycochea torjui kaksi italialaisvetoa ja Argentiina eteni loppuotteluun maalein 4-3.


text: Saksan lja Englannin välierä oli tasaisen kamppailun jälkeen lukemissa 1-1. Rangaistuspotkukilpailussa kaikki saksalaiset onnistuivat.


text: Pronssiottelu Italian ja Englannin välillä oli hyvätasoinen ja siisti. Schillaci varmisti maalikuninkuutensa 85. minuutilla rangaistuspotkusta, kun Italia otti pronssia maalein 2-1.